Hajiji nafi ada kaitan dengan surat sulit Projek IC

KOTA KINABALU: Bekas Pengerusi Badan Perhubungan UMNO Sabah, Datuk Hajiji Noor, hari ini, menafikan pembabitan beliau dan bekas pemimpin UMNO Sabah berhubung penyebaran satu surat sulit berkaitan Projek Kad Pengenalan (IC).

Hajiji yang juga Ahli Dewan Undangan Negeri (ADUN) Sulaman, berkata beliau tiada kaitan langsung dengan tuduhan itu yang antara lain mengaitkan Parti Pribumi Bersatu Malaysia (BERSATU) dengan Projek IC bagi menambah keahlian parti itu di Sabah.

“Saya ingin menegaskan di sini bahawa saya dan rakan-rakan bekas pemimpin UMNO Sabah tidak ada kaitan langsung dengan tuduhan yang disebut dan ditular dalam media sosial itu.

“Saya menafikan sekeras-kerasnya tuduhan itu dan ini merupakan satu fitnah yang bertujuan untuk merosakkan dan mencemarkan nama baik dan reputasi saya selaku ADUN Sulaman.

“Saya berpendapat, terdapat pihak tertentu yang berniat jahat yang sengaja mengaitkan nama saya dan nama Perdana Menteri, Tun Dr Mahathir Mohamad serta BERSATU dengan projek IC,” katanya dalam satu kenyataan, di sini, hari ini.

Hajiji berkata, beliau sedang menyiasat perkara itu dan sudah mengarahkan peguam untuk mengambil tindakan undang-undang termasuk menyaman pihak tidak bertanggungjawab yang menyebarkan berita fitnah itu.

Beliau turut mengingatkan pengamal media sosial supaya lebih berhati-hati, beretika dan bertanggungjawab serta tidak menyebarkan berita fitnah kerana ia akan mendatangkan kemudaratan kepada orang lain dan masyarakat.

Sebelum ini, sebuah portal tempatan menyiarkan satu artikel berpandukan satu surat sulit ditandatangani Hajiji mengandungi maklumat yang dikaitkan dengan Projek IC. – Berita Harian


Putrajaya agih RM67.74 juta kutipan cukai pelancongan pada 13 negeri

PETALING JAYA: Kementerian Kewangan sudah mengembalikan 50% kutipan cukai pelancongan tahun lalu yang berjumlah RM67.74 juta kepada semua kerajaan negeri seperti dijanjikan Putrajaya.

Menteri Kewangan, Lim Guan Eng dalam kenyataan hari ini berkata, 50% cukai itu sudah dikembalikan kepada 13 negeri hujung bulan ini.

Katanya, Sabah mendahului jumlah kutipan cukai pelancongan tertinggi sebanyak RM25.34 juta, disusuli Pulau Pinang (RM21.97 juta), Selangor (RM20.6 juta), Johor (RM15.98 juta), Pahang (RM15.72 juta), Melaka (RM10.7 juta), Kedah (RM10.17 juta), Sarawak (RM5.16 juta), Negeri Sembilan (RM4.95 juta), Perak (RM2.5 juta), Terengganu (RM2.05 juta), Kelantan (RM300,000) dan Perlis (RM40,000).

Lim mengulas kenyataan Menteri Pelancongan, Kesenian, Kebudayaan, Belia dan Sukan Sarawak, Abdul Karim Rahman Hamzah, sama ada Kementerian Kewangan akan mengagihkan kutipan cukai pelancongan kepada kerajaan negeri itu sebelum akhir suku pertama tahun ini seperti dijanjikan kerajaan pusat.

Katanya, Putrajaya menepati janjinya dan tidak akan bertindak seperti Karim yang mendakwa kerajaan pusat hanya mengagihkan kutipan cukai pelancongan kepada Sabah, tetapi bukannya Sarawak.

Cukai pelancongan dilaksanakan mulai 1 September 2017 dengan pengecualian untuk penduduk tetap dan rakyat Malaysia, manakala pelancong asing yang tinggal di semua jenis premis penginapan dikenakan caj RM10 bagi setiap bilik 1 malam.

Pelaksanaan cukai itu mendapat kritikan pelbagai pihak, terutamanya pemain industri pelancongan dan Persatuan Hotel Malaysia pernah mencadangkan Putrajaya memansuhkan cukai itu yang dilihat menghalang kemajuan industri pelancongan. – FMT


Ketua Cabang PKR Kinabatangan Digesa Letak Jawatan

SANDAKAN: Ketua Cabang PKR Kinabatangan, Azmi Tambuyong digesa agar meletak jawatan sebagai ketua cabang atau sebagai penolong kanan sekolah menengah yang memangku Gred DG 52.

Gesaan itu dibuat oleh mantan Naib Ketua Cabang PKR Kinabatangan merangkap Ahli Jawatankuasa Persatuan Hak Asasi Tanah Adat Negeri Sabah (PACOS), Paulus @ Paul Gahin dan seorang ahli PKR, Presly Jasni.

Kedua mereka mendakwa Azmi perlu memilih salah satu jawatan berkenaan berdasarkan kerjaya Azmi sebagai seorang guru yang kini memangku Gred DG 52 dan pada bila-bila masa boleh dinaikkan ke jawatan sebagai pengetua atau Pegawai Pendidikan Daerah.

Mereka berkata status itu perlu mendapat kelulusan daripada Ketua Setiausaha Kementerian Pendidikan Malaysia berdasarkan rujukan surat arahan Kementerian Pendidikan Malaysia 2010.

Azmi juga didakwa gagal menggemukan surat kelulusan dari Ketua Setiausaha Kementerian Pendidikan Malaysia berdasarkan rujukan surat arahan Kementerian Pendidikan Malaysia 2010 bagi memegang jawatan dalam parti.

Dalam pada itu, Paulus mahu Azmi meletak salah satu jawatan sebagai Ketua Cabang PKR Kinabatangan atau sebagai guru yang memangku Gred DG 52 demi kepentingan rakyat di Kinabatangan.

“Sekiranya Azmi memilih untuk menerajui kepimpinan PKR Kinabatangan, Azmi perlu melepaskan kerjayanya sebagai seorang guru supaya dapat menumpuhkan sepenuhnya dalam arena politik,” katanya.

Beliau berkata sekiranya dia (Azmi) memilih kerjayanya sebagai guru dimana ia perlu melepaskan jawatannya sebagai Ketua Cabang agar dapat membina insan atau pelajar di Kinabatangan ini ke arah yang lebih cemerlang.

“Azmi perlu menghormati surat arahan yang dikeluarkan oleh pihak kementerian supaya tanggungjawab serta amanah yang diberikan digalas dengan baik sebagai seorang penjawat awam memangku Gred DG 52,” tegasnya.

Beliau mencadangkan kepada pihak kerajaan agar guru yang berjawatan di peringkat pengurusan tidak dibenarkan terlibat secara aktif dan memegang apa-apa jawatan dalam politik kerana untuk menggelakkan konflik kepentingan diri.

“Apabila seseorang itu memiliki jawatan tinggi dalam politik dan mempunyai kuasa membuat keputusan sudah tentu akan mempengaruhi satu-satu keputusan yang dibuat,” katanya.

Manakala, Presly Jasni memberitahu dimana Azmi perlu berani memilih salah satu jawatan penting demi kepentingan masyarakat di Kinabatangan.

“Pihak Pegawai Pendidikan Daerah Kinabatangan bukan sahaja maklum dengan perkara ini tetapi sewajarnya mengambil tindakan yang wajar kerana ini melanggar etika serta surat arahan pihak kementerian,” katanya.

Beliau menjelaskan kita semua maklum dimana Guru dari Gred DG41 hingga DG48 saja dibenarkan aktif dalam politik, namun perlu mendapatkan kebenaran rasmi daripada Ketua Setiausaha Kementerian Pendidikan.

Katanya perkara itu jelas dinyatakan dalam Pekeliling Perkhidmatan Bil.9 Tahun 2010, yang turut menetapkan syarat berkaitan.

Beliau berkata, antaranya melarang mana-mana pegawai pendidikan yang memegang jawatan pentadbiran terbabit dalam politik atau memegang jawatan politik disebabkan perbezaan kedua-dua tugas berkenaan.

“Ini bagi mengelak sebarang urusan pentadbiran di jabatan itu dijadikan bahan politik dan kita juga tidak mahu wujudnya konflik kepentingan antara tugasnya dan hal politik,” katanya.-SabahNewsToday


Anak Alami Ulser Di Perut Selepas Ibunya Pindahkan Bakteria Berbahaya Ketika Meniup Makanan Anaknya

Seorang kanak-kanak perempuan berusia 8 tahun bernama Xiao Mei mengalami sakit perut hampir setahun dan apabila dia berasa lapar, sakit perutnya menjadi semakin teruk.

Menurut laporan China Press, Xiao Mei mengalami sakit perut akibat jangkitan bakteria selepas ibunya meniup makanan yang mahu diberikan kepadanya.

Xiao Mei yang baru saja memasuki sekolah rendah tetapi mempunyai ketinggian 155 sentimeter dan berat 65 kilogram.

Dia gemar makan makanan yang banyak terutamanya daging.

Oleh kerana Xiao Mei masih dalam proses membesar, ibu bapanya tidak mengawal tahap pemakanannya.

Namun selepas setahun, Xiao Mei mula mengalami sakit perut luar biasa sehingga menyebabkan dia sukar tidur malam.

Ibu bapanya menyangka Xiao Mei lapar atau sedih dan tidak begitu mengendahkan rengekkan anak mereka.

Baru-baru ini, Xiao Mei dan keluarganya pergi bercuti di Rusia dan ketika itu Xiao Mei masih lagi mengalami masalah sakit perut dan keadaannya menjadi semakin teruk.

Ibu bapanya bimbang dan segera pulang ke China lalu terus membawa anak mereka pergi ke hospital.

Selepas diperiksa, doktor bertanya kepada pasangan itu sama ada keluarga mereka mempunyai sejarah sakit perut terutamanya jangkitan Helicobacter Pylori, sejenis penyakit di mana bakteria memasuki badan dan tinggal di saluran pencernaan dan menyebabkan ulser di lapisan perut atau bahagian usus kecil.

Ibunya terkejut dengan soalan itu dan teringat yang dia sebelum ini disahkan dijangkiti Helicobacter Pylor, tetapi takut membuat pemeriksaan susulan dan menangguhkan rawatannya.

Disebabkan tindakan si ibu itu, dia telah memindahkan bakteria itu kepada Xiao Mei apabila dia meniup makanan dan menggunakan chop sticknya menyuap Xiao Mei.

Pemeriksaan lanjut mengesahkan Xiao Mei terkena jangkitan Helicobacter Pylori dan menemui kesan ulser kecil di perutnya.

Mendengar penjelasan doktor itu, si ibu menyesal kerana tidak meneruskan rawatannya sehingga menyebabkan anaknya menjadi mangsa.

Apabila seseorang itu telah dijangkiti Helicobacter Pylori, penyakit itu jarang sekali dapat dibasmi secara semula jadi dan ia menyebabkan si pesakit selalu mengalami ketidakselesaan perut, mual, muntah dan beberapa gejala yang lain.

Penyakit itu juga dikatakan mudah berjangkit melalui air liur, selain disebarkan melalui pencemaran air atau najis.

Sumber: China Press, World of Buzz


Nasihat Dr M Parahkan Lagi Ekonomi Negara, Kata Najib

PETALING JAYA: Saranan bekas perdana menteri Dr Mahathir Mohamad supaya kerajaan Perikatan Nasional (PN) menangguhkan atau membatalkan projek pembangunan supaya saiz Belanjawan 2020 dikurangkan akan memburukkan lagi keadaan ekonomi negara, kata Najib Razak.

Bekas perdana menteri itu berkata, beliau lebih tertumpu kepada kadar pertumbuhan pembentukan modal tetap kasar (PMTK) atau pelaburan dalam kilang baru, mesin baru atau premis perniagaan baru apabila laporan ekonomi dibentangkan.

Katanya, PMTK mengukur jumlah pelaburan modal tetap yang sudah direalisasikan bagi semua jenis pelabur , sama ada kerajaan, swasta, domestik atau asing.

“Sejak PH mengambil alih kerajaan, PMTK semakin merosot dan menjadi negatif sejak awal tahun 2019 sehingga kini.

“Ini bermakna prestasi pertumbuhan Keluaran Dalam Negara Kasar (KDNK), eksport bagi sektor pembuatan dan pekerjaan baru bagi tahun mendatang tidak begitu menyakinkan.

“Sebab itu, saranan PM4/7/7i (Mahathir) dalam perbahasan supaya kerajaan PN tangguh atau batalkan projek pembangunan supaya saiz Belanjawan 2020 dikurangkan langsung tak masuk akal,” katanya dalam catatan di Facebook hari ini.

Najib berkata, PMTK memainkan peranan paling signifikan dalam menjana pertumbuhan negara dan pekerjaan baru pada masa akan datang.

Katanya, pengurangan pelaburan menyebabkan kapasiti pengeluaran yang lebih rendah pada masa hadapan dan seterusnya memberi kesan kepada output potensi.

“Pada ketika pelabur domestik dan pelabur asing tidak melabur, PM4/7/7i juga mahu kerajaan hentikan pelaburan awam.

“Jika begitu, di mana akan datangnya sumber pertumbuhan ekonomi dan pekerjaan baru bagi tahun ini dan tahun mendatang?” soalnya.

Beliau mengulas mengenai prestasi ekonomi Malaysia yang menguncup 2.7% pada suku ke-3 tahun ini, jauh lebih kecil daripada penguncupan 17.1% yang dicatat dalam tempoh April hingga Jun.

Ia sekali gus mencerminkan bahawa ekonomi negara dalam landasan pemulihan yang pantas.

Beliau berkata, faktor penyumbang terbesar ialah pemulihan dalam sektor penggunaan swasta, iaitu perbelanjaan rakyat dalam kitaran ekonomi. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Maut ‘overdose’ durian

JAKARTA: Seorang pemandu minivan awam didapati meninggal dunia di Curug, Tangerang, akibat terlebih makan buah durian.

Ketua unit siasatan jenayah Tangerang Selatan, Alexander Yuriko, berkata pemandu yang dikenali sebagai Adie, 53, mempunyai tekanan darah tinggi dan disahkan memakan durian dalam kuantiti banyak sebelum dia meninggal dunia.

“Disebabkan pemakanan yang tidak dikawal itu menyebabkan saluran darahnya pecah dan hidung turut berdarah,” katanya kepada kompas.com.

The Jakarta Post melaporkan, mangsa ditemui di dalam minivan oleh rakan-rakannya yang curiga dengan keadaan mangsa sejak pagi Sabtu.

Kata Alex: “Dari hasil siasatan, mangsa tidak mempunyai sebarang tanda penderaan fizikal. Ahli keluarga dan saksi mengakui mangsa mempunyai tekanan darah tinggi.”

Keluarga menolak agar mangsa dibedah siasat lalu dibawa ke kediaman keluarganya dan dikebumikan di kampung halamannya di Ciamis, Jawa Barat. – Agensi


Tiada Calon SPM Di Sabah Dimasukkan Pusat Kuarantin, Hospital

KOTA KINABALU: Seramai 36,432 calon menduduki Sijil Pelajaran Malaysia (SPM) di 314 pusat peperiksaan di seluruh Sabah bermula, hari ini.

Jabatan Pendidikan Negeri Sabah mengesahkan, tiada menerima data mengenai jumlah pelajar perlu menduduki peperiksaan Sijil Pelajaran Malaysia (SPM) di pusat kuarantin atau hospital.

Pengarah Pendidikan Negeri, Datuk Dr Mistirine Radin, berkata daripada jumlah keseluruhan itu, 33,453 daripda calon sekolah kerajaan manakala 1,297 calon sekolah swasta dan1,682 calon persendirian.

Katanya, selain itu seramai 738 pelajar di Sabah turut menduduki Sijil Vokasional Malaysia (SVM) di tujuh pusat peperiksaan.

“Kami tidak mempunyai data mengenai calon yang harus mengikuti ujian di pusat kuarantin atau hospital,” katanya ketika ditemui di Sekolah Menengah (SM) La Salle, dekat sini, hari ini.

Turut hadir, Pengetua SM La Salle, Mary Macdalena Komuji.

Kunjungan berkenaan bertujuan bagi meninjau hari pertama peperiksaan SPM 2020 yang berlangsung hingga 25 Mac depan.

Pergerakan keluar masuk di pintu utama sekolah dikawal ketat oleh pengawal keselamatan dan pentadbiran sekolah untuk memastikan proses peperiksaan serta calon SPM tidak terganggu.

Pengamal media juga dilarang memasuki perkarangan sekolah dan hanya dibenarkan membuat pemerhatian dari luar pagar sahaja.

Mistirine meminta semua pelajar dan petugas SPM supaya sentiasa menjaga kesihatan, selain mematuhi semua prosedur operasi standard (SOP) yang ditetapkan kerajaan.

Katanya, semua kelas yang digunakan sebagai dewan peperiksaan juga akan sentiasa disanitasi setiap kali selepas peperiksaan dijalankan.

“Ini sebagai salah satu langkah kita untuk mengatasi penularan wabak COVID-19 dalam kalangan calon serta petugas sepanjang SPM berlangsung,” katanya.

Semua calon terbabit diselia oleh 5,305 petugas peperiksaan dan membabitkan 88 pemeriksa di seluruh negeri. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Skuad Tambadau Terima Anugerah Dari TYT

KOTA KINABALU: Pemain Tambadau Sabah yang berjaya menjulang Liga Premier 2019 selepas 23 tahun sekaligus layak bermain di Liga Super musim hadapan menerima anugerah sempena Harijadi Rasmi ke-66 TYT.

Kesemua pemain kecuali pemain import Sabah dianugerahkan Bintang Setia Kinabalu (BSK) manakala jurulatih Jelius Ating pula dianugerahkan pingat Ahli Darjah Kinabalu (ADK).

Pasukan Sabah menjalani penjenamaan semula pada tahun ini selepas Datuk Peter Anthony mengambil alih tampuk kepimpinan Persatuan Bola Sepak Sabah (Safa).-SabahNewsToday


Warisan, Pejuang Lemahkan Pembangkang, Kata Pemuda PKR

PETALING JAYA: Seorang pemimpin Pemuda PKR Sabah membidas kenyataan Presiden Warisan Shafie Apdal bahawa pembangkang akan gagal pada pilihan raya akan datang jika diketuai kepemimpinan sama.

Ketua Pemuda PKR Sabah, Raymond Ahuar berkata, Warisan dan Pejuang yang dipimpin bekas pengerusi PPBM, Dr Mahathir Mohamad cuba melemahkan pembangkang dan tidak mahu bersama Pakatan Harapan (PH) sebagai satu gabungan.

“Pembangkang yang ada hari ini yang diketuai PH merupakan barisan pembangkang yang kukuh.

“Malah lebih teruk, Warisan dan Pejuang tidak menyokong beberapa usaha pembangkang di Parlimen hanya kerana masalah peribadi bersama beberapa pemimpin PH,” katanya dalam satu kenyataan.

Semalam, Shafie berkata, pembangkang akan gagal pada pilihan raya akan datang jika masih diketuai kepemimpinan sama.

Shafie berkata, perubahan perlu dilakukan secara menyeluruh ke atas kepemimpinan yang ketika ini tidak menyatukan dan tiada arah.

Awal bulan ini, Ketua Whip Warisan Rozman Isli, yang juga Ahli Parlimen Labuan, meminta seorang pemimpin pembangkang baru dilantik supaya blok itu menjadi lebih kuat.

Rozman berkata, wujud ketidakpuasan hati dalam kalangan anggota parti itu terhadap kepimpinan dan hala tuju blok pembangkang yang diketuai oleh Presiden PKR Anwar Ibrahim.

Dalam pada itu, Raymond berkata, rakyat boleh menilai sikap Warisan serta Pejuang dan pihak mana yang cuba melemahkan pembangkang hari ini.

Katanya, kerajaan Perikatan Nasional (PN) tidak mempunyai kekuatan, malah tidak mampu memperoleh 112 atau 50% sokongan Ahli Parlimen dalam pengundian Belanjawan 2021.

“Saya menyarankan lebih baik Shafie fokus untuk mengambil semula kerajaan Sabah daripada PN selepas beliau ditumbangkan, bukan kerana pengkhianatan, tetapi ditolak oleh rakyat baru-baru ini.

“Saya tidak menentang keputusan Shafie untuk melebarkan sayap Warisan ke Semenanjung atas semangat demokrasi, namun agak janggal bila beliau ingin membawa semangat ‘Unity’ yang beliau mainkan di Sabah sebelum pilihan raya negeri yang lalu ke Semenanjung,” katanya.

Katanya, Shafie dilihat gagal menyampaikan mesej sebenar ‘Unity’ dan tidak diterima oleh masyarakat Kadazan Dusun Murut dan Rungus (KDMR) di Sabah.

“Untuk pengetahuan, ‘Unity’ dilaksanakan oleh PKR sejak 1999 apabila menubuhkan sebuah parti nasional yang mempunyai ahli yang berbilang kaum dan agama.

“Hari ini PKR menjadi parti berbilang kaum terbesar di negara dengan lebih sejuta ahli,” katanya.

Raymond berkata, penyatuan pembangkang tanpa agenda peribadi mampu memperkukuhkan pakatan sedia ada.

Beliau menasihatkan Shafie supaya segera mencari titik persamaan untuk mengembalikan mandat rakyat yang diperolehi pada pilihan raya umum ke-14. FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Marin Tahan Bot Laju Cuba Seludup Rokok

TAWAU: Pasukan Polis Marin (PPM) mematahkan cubaan menyeludup masuk 2,000 bungkus rokok putih menerusi Op Benteng di Tinagat, dekat sini, hari ini.

Dalam kejadian 4.20 pagi itu, rondaan anggota PPM mengesan bot laju dari arah Batu 4, menuju ke kawasan perairan Inderasabah.

Pegawai Pemerintah Markas Operasi PPM Wilayah 4 Tawau, Deputi Superintendan Mohd Nazari Ismail berkata, bot terbabit memecut sebaik menyedari kehadiran bot PPM.

“Selepas beberapa minit dikejar, ketika cuba ditahan untuk pemeriksaan, bot dikendalikan seorang suspek lelaki melanggar bahagian tepi sebelah kanan Botronda PSC 6.

“Akibat pelanggaran itu, bot berkenaan terbalik sementara suspek berenang ke kawasan tepi pantai, sebelum gagal dikesan,” katanya ketika dihubungi, di sini, hari ini.

Pemeriksaan lanjut mendapati bot laju berkenaan membawa muatan plastik hitam mengandungi rokok tidak bercukai.

“Kesemua barang rampasan terbabit termasuk bot laju bersama satu unit enjin sangkut dianggarkan bernilai RM36,540 dibawa ke pangkalan PPM Tawau untuk siasatan lanjut mengikut Seksyen 135(1)(e) Akta Kastam 1967,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dibongkar November 2019, Penduduk Kampung Ranggu Mohon Projek Jambatan Dipercepat

TAWAU: Majoriti penduduk Kampung Ranggu yang tinggal di kawasan Taman Ranggu Saujana, Rancangan Ranggu, Taman Alamanda & Taman Perwira memohon kepada pihak berkaitan untuk mempercepatkan projek jambatan Kampung Ranggu yang ‘terbengkalai’ sejak dirobohkan pada tanggal 25.11.2019 yang lalu.

Seorang dipercayai penduduk Kampung Ranggu hari ini telah membuat satu ‘posting’ di facebook memohon kepada pihak berkaitan untuk mempercepatkan projek jambatan ranggu yang telah diumumkan pada tahun lepas.

Hasil carian kami, berita berkaitan projek jambatan di Kampung Ranggu ini melalui laman Facebook BES TAWAUfm telah bermula pada sekitar Disember 2019 lagi.

Pada 9.2.2020 lalu, wakil rakyat N.55 Balung, Datuk Osman Jamal bersama Jabatan Kerja Raya (JKR) dan Pemaju pernah hadir mengadakan Program soal jawab bersama penduduk membincangkan permbinaan jambatan ini.

Hasil dari pertemuan tersebut, rata-rata penduduk Kampung Ranggu hanya meminta agar pemaju atau wakil rakyat dapat sediakan satu Jambatan lencongan bersifat sementara yang boleh dilalui oleh sebuah kenderaan dapat dibina bersebelahan dengan jambatan utama yang sudah diroboh. Tetapi, sehingga ke hari ini tiada apa-apa tindakan susulan.

Diharap pihak berwajib mengambil perhatian terhadap perkara ini kerana penduduk amat kesal dengan kaadaan ini, jambatan ini merupakan laluan utama kepada kira-kira 5000 penduduk yang kerap menggunakan laluan ini ke tempat kerja dan urusan lain.


Satu Kali Bayaran Sahaja, Pengeluaran RM10,000 KWSP Menerusi Portal Mulai 1 April

KUALA LUMPUR: Pengeluaran simpanan Kumpulan Wang Simpanan Pekerja (KWSP) boleh dibuat menerusi portal pengeluarankhas.kwsp.gov.my, yang juga boleh diakses melalui aplikasi mudah alih i-Akaun, bermula 1 April ini.

KWSP dalam kenyataan memaklumkan permohonan untuk pengeluaran itu akan dibuka kepada ahli bawah umur 55 tahun bermula 1 hingga 30 April, manakala pembayaran akan dibuat pada 20 April.

“Pembayaran akan dibuat dalam satu bayaran sahaja dan dikreditkan ke dalam akaun bank simpanan atau semasa ahli. Ahli perlu memastikan bahawa akaun bank mereka adalah aktif dan di bawah nama ahli sendiri,” menurut kenyataan itu.

Kenyataan itu memberitahu akaun bersama atau akaun didaftarkan bawah nama syarikat tidak dibenarkan dan semakan status permohonan boleh dibuat bermula 9 April, melalui portal sama.

KWSP menjelaskan ahlinya yang ingin mengeluarkan simpanan digalakkan menyemak baki simpanan KWSP mereka melalui i-Akaun (ahli), aplikasi mudah alih i-Akaun atau kios KWSP dan jumlah maksimum yang boleh dikeluarkan ialah RM10,000 dan minimum RM50.

“Ahli perlu menggunakan sepenuhnya baki dalam Akaun 2 sebelum mengakses Akaun 1 mereka. Ahli juga perlu mengekalkan jumlah minimum sebanyak RM100 dalam akaun mereka,” menurut kenyataan itu.

Pada 16 Mac lalu, kerajaan membenarkan pengeluaran khas caruman KWSP sebanyak RM10,000 bagi meringankan beban rakyat bawah umur 55 tahun yang masih terkesan,susulan pandemik Covid-19, bermula 1 hingga 30 April ini.

“KWSP mengingatkan ahli supaya mempertimbangkan jaminan pendapatan mereka pada masa depan dan hanya mengeluarkan simpanan mereka sekiranya benar-benar perlu,” menurut kenyataan itu.

Maklumat lanjut mengenai kemudahan pengeluaran khas tersebut boleh didapati melalui “Ask ELYA” dalam laman web KWSP, atau boleh menghubungi Hotline Pengeluaran Khas di 03 8922 4848 bermula 1 April selain berjumpa pegawai khidmat nasihat ahli di cawangan KWSP seluruh negara untuk mendapatkan nasihat percuma mengenai simpanan mereka. – FMT


Dadah: Polis Tahan 11 Individu Di Telipok Ria Dan Di Sekitar Tuaran

Dadah: polis tahan 11 individu atas pelbagai kesalahan

TUARAN, 10 Jun – Seramai 11 individu ditahan atas pelbagai kesalahan di bawah Akta Dadah Berbahaya 1952 di sekitar daerah ini dalam tempoh seminggu bermula 3 Jun lepas.

Ketua Polis Daerah Tuaran DSP Mohd Hamizi Halim berkata tangkapan itu dijalankan dalam Ops Tapis dan Ops Sarang bagi mengekang masalah jenayah dan dadah di kawasan berkenaan.

“Tumpuan operasi di sekitar  taman perumahan Telipok Ria, Taman Sri Rugarding dan Kampung Bakut,” katanya dalam kenyataan, di sini hari ini.

Mohd Hamizi berkata semua individu yang ditahan itu berumur antara 25 dan 45 tahun.

Jumlah rampasan dadah jenis syabu seberat 6.42 gram dianggarkan bernilai RM963.


Dari Pramugari Ke Politik, Rowindy Calon UPKO Membakut?

MEMBAKUT: Bahang Pilihan Raya Negeri (PRN) Sabah semakin terasa dengan hanya berbaki beberapa hari sebelum proses penamaan calon dilaksanakan pada 12 September ini.

Ramai tokoh muda dan wanita yang dikatakan bakal diketengahkan oleh parti-parti masing-masing untuk bertanding PRN kali ini.

Antara parti politik Sabah yang sentiasa memberi peluang kepada tokoh muda menggalas tanggungjawab sebagai wakil rakyat ialah Parti Pertubuhan Kinabalu Progresif Bersatu (UPKO).

Dalam pada itu, Puan Rowindy Lawrence Odong, Pegawai Khas kepada Caretaker Menteri Pembangunan Luar Bandar Sabah dan bekas Pramugari MAS disebut-sebut sebagai calon UPKO untuk bertanding bagi kawasan Dewan Undangan Negeri (DUN) 31 Membakut.

Rowindy merupakan Presiden Persatuan Pembangunan Usahawan Wanita Luar Bandar Sabah (USHWANE), Ahli Jawatankuasa Biro Perundangan dan Institusi Kehakiman, Ahli Jawatankuasa Majlis Hubungan Antara Parti dan Pengantarabangsaan dalam Parti Upko.

Selain Rowindy, beberapa lagi nama pemimpin muda UPKO di kawasan lain turut disebut-sebut antaranya Nelson W Angang (Kuala Penyu), Sualim Gopog (Paginatan), Felix Joseph Sitin (Telupid), Bensom Inggam (Kuamut), Albert Bingkasan (Inanam), Datuk Dr Laurentius Nayan Ambu (Tambunan), Mapaham Ruminzing (Bengkoka), Dr Peter Jr Naintin (Sg Manila), Padis Majinkin (Tandek) dan Datuk Lucas Umbul (Kemabong).

Rowindy, 38, berasal dari Kampung Bandau Membakut menyatakan kesediaan untuk bertanding di DUN Membakut sekiranya diberi kepercayaan oleh pucuk pimpinan parti itu.

Beliau yang lebih dikenali panggilan “Belle” di kampungnya berkata, beliau dicalonkan oleh beberapa Ahli Majlis Tertinggi UPKO dan Exco Wanita UPKO.

Sementara itu, Ketua Wanita UPKO Pusat Datin Juliana Jani menyokong agar lebih ramai calon wanita muda seperti Rowindy diketengahkan dan diberi peluang untuk bertanding pada pilihan raya kali ini.

“Sudah tiba masanya lebih ramai wakil wanita muda diberi peluang bersuara dalam Kabinet bagi mengangkat permasalahan wanita dan keluarga.

“Ini selaras dengan manifesto Wanita UPKO iaitu Memperkasakan Institusi Mahkamah Anak Negeri dalam pengurusan melibatkan isu wanita dan keluarga,” katanya.

Pada masa yang sama, Ketua Generasi Muda UPKO Bahagian Kimanis Russel Flavian turut menyatakan sokongan kepada Rowindy.

“Jentera Generasi Muda UPKO Membakut telah siap siaga membantu memastikan kemenangan berada di pihak kerajaan Warisan Upko pada kali ini.

“Saya sangat yakin kak Belle boleh membangunkan Membakut kerana kepimpinannya yang begitu konsisten dalam memperjuangkan hak-hak orang setempat. Suara beliau yang begitu lantang dalam menyuarakan rintihan rakyat untuk menuntut kesenangan buat penduduk di Membakut,” katanya.

Russel berkata, muka baru yang ditampilkan sudah pasti mampu membawa kemajuan di Membakut atas pemikiran yang kreatif dan kritis.

“Sudah tentu anak-anak muda dan semua lapisan masyarakat akan tertarik dengan personaliti dan kewibawaan beliau yang peramah dan “good listener”.

“Saya juga percaya di bawah kepimpinan kak Belle, Membakut dapat terus dimajukan, membangun dengan lebih baik dan memberi manfaat kepada rakyat,” katanya.

Rowindy ahli Upko sejak 2010 merupakan Penolong Setiausaha Exco Wanita UPKO Pusat dan Ketua wanita UPKO Bahagian Kota Kinabalu berkata, beliau melihat kawasan membakut masih jauh ketinggalan dari segi pembangunan berbanding daerah-daerah berdekatan yang lain.

Beliau berkata: “Jika saya dipilih untuk menjadi calon dan menang dalam pilihanraya ini, saya akan bersama pimpinan Warisan Upko PH memastikan dan berusaha sedaya upaya membangunkan DUN Membakut dalam semua aspek termasuk keperluan asas, infrastruktur dan Pendidikan”.

“Selain itu saya amat prihatin terhadap permasalahan wanita terutama golongan ibu tunggal dan anak-anak muda di daerah kecil Membakut.

“Siapa pun yang akan dipilih oleh Ketua Menteri untuk bertanding di DUN 31 Membakut, saya berharap bakal wakil rakyat kawasan ini dapat memberi tumpuan kepada semua kawasan di daerah kecil Membakut,” katanya. – Berita Sabah

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: 201 Kes Telah Pulih & Discaj Hospital Hari Ini

PUTRAJAYA: Kementerian Kesihatan Malaysia (KKM) memaklumkan bahawa sebanyak 201 pesakit Covid-19 telah sembuh dan dibenarkan discaj dari hospital.

Menerusi sidang media perkembangan harian Covid-19, Ketua Pengarah Kesihatan Malaysia, Dr. Noor Hisham Abdullah berkata jumlah tersebut menjadikan jumlah kumulatif kes pulih sepenuhnya meningkat kepada 2,967 orang atau 56.50% daripada jumlah keseluruhan kes.

Jumlah tersebut juga menjadikan bilangan kes yang telah pulih yang telah discaj melebihi jumlah kes yang dilaporkan pada hari ini.

Syabas dan tahniah diucapkan kepada seluruh warga KKM.

Terkini #COVID19 di Malaysia 17 April 2020. Pesakit sembuh dan discaj terus meningkat. Terbaharu seramai 2⃣0⃣1⃣ pesakit telah sembuh dan discaj hospital.Keseluruhan 2⃣,9⃣6⃣7⃣ dengan kadar kesembuhan 56.5%. Tahniah dan terima kasih. @MuhyiddinYassin @DrAdhamBaba pic.twitter.com/L1Kmmlb1CH


Russia Umum Vaksin, Harga Emas Jatuh Mendadak

SINGAPURA: Harga emas jatuh di bawah AS$1,900 seauns, penurunan dua hari berturut-turut bagi logam berharga selepas aset pelaburan selamat itu susut lebih lima peratus pada sesi pembukaan minggu ini.

Selepas mencatatkan rekod di atas AS$2,000 seauns minggu lalu, rali emas terhenti apabila pulangan bon Amerika Syarikat (AS) meningkat, sekali gus mengurangkan daya tarikannya.

Kejatuhan mendadak itu menyusuli aliran keluar dana sederhana tukaran asing sokongan emas dan tempoh 15 hari di wilayah lebihan belian bagi indeks pengukuhan relatif.

Emas meningkat kukuh tahun ini dan penurunan itu memberikan cabaran kepada pelabur logam berkenaan.

Aset selamat itu menjadi pilihan apabila pandemik COVID-19 menjejaskan ekonomi global, menyebabkan bank pusat dan kerajaan melaksanakan program rangsangan besar.

Namun, Presiden Russia, Vladimir Putin berkata negara itu meluluskan vaksin COVID-19 pertama dunia untuk kegunaan, sekali gus meningkatkan minat bagi aset berisiko.

“Sebaik saja ia mencecah AS$2,000 seauns, minda pelabur mungkin terarah kepada peluang untuk meraih untung,” kata penganalisis sumber kanan di MineLife Pty, Gavin Wendt.

“Pencetus utama adalah berita mengenai vaksin COVID-19 Russia, yang menjadi petunjuk kepada pelabur untuk mengambil keuntungan daripada posisi emas mereka dan beralih semula kepada ekuiti. Ia langkah berisiko tinggi, namun jika anda sedang meraih untung, ia satu strategi mantap.”

Spot emas menjunam setinggi 2.1 peratus kepada AS$1,872.61 seauns dan diniagakan pada AS$1,885.33 di Singapura pagi ini, sambil niaga hadapan emas turut merosot di Comex.

Perak juga jatuh mendadak, dengan niaga hadapan kehilangan lebih sembilan peratus pada satu masa untuk diniagakan di bawah AS$24 seauns.

Antara bank yang mengunjurkan kenaikan harga emas beberapa minggu kebelakangan ini, Bank of America Corp meramalkan harganya akan meningkat sehingga AS$3,000.

Pulangan penanda aras Perbendaharaan meningkat lebih daripada 10 mata asas setakat bulan ini, di tengah-tengah minat risiko yang bertambah baik dan kemasukan besar-besaran terbitan hutang.-Bloomberg

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jangan Bawa ‘Penyakit’ Di Semenanjung Ke Sabah, Kata Masidi

KOTA KINABALU: Menteri Kerajaan Tempatan dan Perumahan Masidi Manjun berkata, “penyakit” di Semenanjung tidak patut dibawa ke Sabah sebaliknya semua pihak termasuk pembangkang di negeri itu perlu terus bekerjasama.

Walaupun tidak dijelaskan apakah maksud “penyakit” yang disebutrnta, beliau dipercayai merujuk kepada pergolakan politik yang berlaku melibatkan kerajaan persekutuan baru-baru ini.

Katanya, beliau sendiri sering berhubung dan berbincang dengan beberapa wakil rakyat pembangkang khususnya perkara berkaitan pengurusan Covid-19 di Sabah.

“Saya bersetuju dengan apa yang dinyatakan (ADUN) Sindumin (Yusof Yacob), saya rasa kita bekerjasama lebih rapat berbanding apa yang difikirkan orang lain.

“Pelawat tetap saya di pejabat (untuk berbincang) ialah ‘adik’ saya (ADUN) Luyang (Phoong Jin Zhe), tiada masalah bagi kita di Sabah.

“Saya amat setuju (kenyataan ADUN Sindumin), jangan ‘penyakit’ di Semenanjung dibawa ke Sabah kerana pada akhirnya sama ada kamu di sini atau di sana, kita bekerja untuk rakyat yang sama, rakyat Sabah, itu yang paling penting,” katanya dalam ucapan perbahasan di sidang DUN Sabah.

Terdahulu, Yusof ketika mencelah ucapan perbahasan Menteri Pembangunan Masyarakat dan Kesejahteraan Rakyat, Shahelmey Yahya berkata, wakil rakyat pembangkang perlu lebih banyak dilibatkan dalam program kerajaan.

Katanya, semua pihak sama ada di pihak kerajaan atau pembangkang perlu melupakan segala sengketa politik kerana pilihan raya negeri (PRN) sudah berlalu.

Sementara itu, Masidi yang juga jurucakap negeri berkaitan Covid-19 berkata, pihaknya akan berusaha untuk memperbaiki sistem penyampaian maklumat berkaitan wabak berkenaan.

Katanya, beberapa data atau maklumat yang dikeluarkan buat masa ini bukanlah maklumat atau kejadian yang berlaku dalam tempoh 24 jam.

“Sebagai contoh semalam kes kematian begitu tinggi, iaitu 87 kes, tetapi ia bukanlah berlaku dalam tempoh 24 jam, ada kes kematian yang sudah berlalu beberapa hari kerana kita perlu membuat verifikasi dan sebagainya.

“Bagaimanapun, kita akan sentiasa berusaha untuk memperbaiki maklumat ini termasuk juga jumlah kes harian,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


85,000 bayi, budak mati kelaparan

LONDON: Sejak tiga tahun lalu, dianggarkan sehingga 85,000 bayi dan kanak-kanak di Yaman mati akibat kebuluran berikutan perang dan sebahagian besarnya adalah anak kecil yang berusia bawah lima tahun.

Berdasarkan data dikumpul Pertubuhan Bangsa-Bangsa Bersatu (PBB), pertubuhan Save the Children membuat rumusan kes kebuluran dan kekurangan zat membabitkan kanak-kanak berusia lima tahun ke bawah.

Menurut laporan AlJazeera, Pertubuhan kemanusiaan itu mendapati 84,701 kanak-kanak kebuluran hingga mati antara April 2015 hingga Oktober 2018 akibat kekurangan makanan.

“Penemuan itu amat mengerikan, kira-kira 85,000 kanak-kanak di Yaman mati akibat kelaparan melampau sejak perang bermula.

“Kanak-kanak itu mati dalam keadaan penuh penderitaan selepas organ penting perlahan-lahan berhenti berfungsi sebelum berhenti sepenuhnya.

“Ibu bapa hanya mampu melihat kesengsaraan anak mereka sehingga mangsa meninggal dunia. Mereka tidak mampu untuk melakukan apa-apa,” kata Pengarah Save the Children di Yamen, Tamer Kirolos, dalam kenyataan semalam.

Sejak tentera pakatan diketuai Arab Saudi masuk campur dalam perang saudara Yaman bagi menghalang pengaruh Iran yang menyokong pemberontak Houthi pada Mac 2015, import makanan yang memasuki pelabuhan Hodeidah berkurang kepada 55,000 tan sebulan, hanya cukup untuk 4.4 juta penduduk, termasuk 2.2 juta kanak-kanak.

Menurut Program Makanan Dunia, sehingga 14 juta atau separuh penduduk Yaman menghadapi risiko kebuluran.

Laporan oleh Save the Children itu dikeluarkan ketika pertempuran bagi merebut Hodeidah antara pemberontak dengan tentera pakatan yang menyokong Presiden Abd-Rabbu Mansour Hadi masih sengit.

Menurut Pertubuhan Kesihatan Sedunia, hampir 10,000 terbunuh, sebahagian besarnya orang awam sejak Mac 2015 namun pertubuhan kemanusiaan lain percaya jumlahnya lima kali ganda lebih tinggi. – Agensi


Ismail Sabri Hampir Pasti PM Ke-9

KUALA LUMPUR: Naib Presiden Umno Datuk Seri Ismail Sabri Yaakob semakin pasti dilantik ke jawatan Perdana Menteri Kesembilan berdasarkan sokongan 114 Ahli Parlimen mewakili parti politik yang dibuat menerusi akuan bersumpah.

Ahli Parlimen daripada Barisan Nasional (BN), Perikatan Nasional (PN), PAS, Gabungan Parti Sarawak (GPS) dan Bebas itu mengemukakan akuan bersumpah bagi nama calon Perdana Menteri kepada Istana Negara melalui faks, emel serta salinan PDF melalui aplikasi WhatsApp semalam.

Hari ini setiap seorang daripada 114 Ahli Parlimen itu dititah menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah untuk mengesahkan secara peribadi kesahihan sokongan mereka itu.

Majlis menghadap secara fizikal itu bagi membolehkan Seri Paduka mengenal pasti sama ada akuan bersumpah setiap seorang itu dibuat secara sukarela atau lain-lain.

Ahli-ahli Parlimen GPS pula menyertai majlis menghadap itu secara maya dari sebuah hotel di Kuching, Sarawak.

Setiap Ali Parlimen mengambil masa beberapa minit untuk mengesahkan akuan bersumpah masing-masing ketika majlis menghadap itu yang dilakukan secara berperingkat bermula jam 10 pagi, kedua pada 11.10 pagi, manakala kumpulan ketiga pada jam 2 petang, keempat jam 3.10 petang dan kumpulan kelima pada 4.20 petang.

Setiausaha Agung Umno Datuk Seri Ahmad Maslan yang juga Ahli Parlimen Pontian berkata, beliau mendapat undangan untuk menghadap Seri Paduka malam semalam menerusi Setiausaha Dewan Rakyat.

“Saya difahamkan sebelum ini hanya kumpulan yang melebihi paras kemenangan sahaja yang dijemput (ke Istana Negara) dan mereka yang menyokong calon kedua daripada maklumat yang saya ada, mereka tidak dijemput menghadap Yang di-Pertuan Agong,” katanya mengesahkan sokongannya kepada Ismail Sabri, bekas timbalan perdana menteri dalam kerajaan PN.

Ahmad yang juga Ahli Parlimen Pontian berkata: “Saya juga diberikan satu senarai oleh Speaker Dewan Rakyat pagi ini, sejumlah 114 Ahli Parlimen dijemput menghadap,” katanya.

Ahli Parlimen Jempol Datuk Salim Sharif pula berkata, pada majlis menghadap itu, Seri Paduka menitahkan setiap yang hadir untuk memperkenalkan diri serta menyatakan nama pemimpin yang disokong.

“Perjumpaan berlangsung lebih kurang satu minit untuk setiap Ahli Parlimen,” katanya ketika dihubungi Bernama.

Timbalan Presiden MIC yang juga Ahli Parlimen Tapah Datuk Seri M. Saravanan mengesahkan bahawa titah menghadap ke atas Seri Paduka bertujuan untuk pengesahan SD.

“Tuanku nak tahu siapa yang disokong dan nak pastikan SD yang kita buat adakah secara sukarela atau sebaliknya,” katanya dan menambah bahawa Ahli Parlimen yang dipanggil adalah kumpulan yang menyokong Ismail Sabri untuk jawatan Perdana Menteri.

Ahli Parlimen Tanjung Piai Datuk Seri Dr Wee Jack Seng dari MCA turut mengesah menerima undangan ke Istana Negara bagi mengesahkan surat akuan bersumpah semalam.

Ahli Majlis Tertinggi Parti Pesaka Bumiputera Bersatu (PBB) yang juga Ahli Parlimen Santubong Datuk Seri Dr Wan Junaidi Tuanku Jaafar berkata, Seri Paduka tidak menzahirkan bila akan mengumumkan nama perdana menteri yang baharu.

Timbalan Presiden PAS yang juga Ahli Parlimen Kubang Kerian Datuk Seri Tuan Ibrahim Tuan Man yang dihubungi selepas majlis itu berkata: “Tiada titah lain daripada Seri Paduka. Kami menghadap Yang di-Pertuan Agong hanya untuk menyerahkan serta mengesahkan sokongan masing-masing melalui SD.”

Sementara itu, Ahli Parlimen Pakatan Harapan (PH) berkata, mereka tidak menerima panggilan menghadap Seri Paduka berkaitan pencalonan Perdana Menteri baharu.

Pengarah Komunikasi Strategik PKR yang juga Ahli Parlimen Lembah Pantai Fahmi Fadzil berkata, tiada sebarang jemputan diterima pakatan itu untuk ke Istana Negara.

Presiden Amanah Mohd Sabu ketika menjawab mesej melalui aplikasi WhatsApps apabila ditanya mengenai jemputan itu sekadar menjawab: “Belum lagi,”.

Terdahulu, Ahli Parlimen Bangi (DAP) Ong Kian Ming menyatakan pembangkang tidak dipanggil ke Istana Negara pagi tadi dalam satu ciapan Twitternya.

“Morning guys! In case anyone is wondering, no, my colleagues and I didn’t get any calls to go to the Palace today… Have a nice day! (Selamat pagi semua, Mungkin ada yang tertanya-tanya, tidak, saya dan rakan-rakan tidak menerima jemputan untuk ke Istana hari ini … Selamat menjalani hari yang indah!), katanya. – HMetro


Ibu cedera teruk didera anak dan menantu

Ibu tua didera, dikurung anak menantu, berjaya diselamatkan

BUKIT MERTAJAM: Seorang warga emas yang sekian lama menjadi mangsa dera oleh anak dan menantunya sendiri, malah turut dikurung dalam rumahnya, berjaya diselamatkan dalam kejadian di Flat Sri Desa Wawasan, di sini, pada Rabu.

Wanita berusia 70-an itu, yang mengalami kecederaan teruk di bahagian badan, diselamatkan selepas dia meminta bantuan jirannya ketika anak dan menantunya tiada di rumah pada jam 1 tengah hari.

Ketua Polis Daerah Seberang Perai Tengah (SPT) ACP Nik Ros Azhan Nik Abdul Hamid berkata jiran warga emas itu bertindak membantu dengan memotong kunci gril rumah itu sebelum lelaki berkenaan menghubungi polis, ambulans dan Jabatan Kebajikan Masyarakat (JKM) untuk tindakan lanjut.

Katanya, wanita itu dihantar ke Hospital Seberang Jaya (HSJ) untuk rawatan lanjut berikutan terdapat beberapa kecederaan di bahagian belakang badan, tangan dan kepalanya.

Hasil siasatan awal pihaknya mendapati pasangan suami isteri itu jarang memberi wanita itu makanan kerana mendakwa mempunyai masalah kewangan.

Susulan kejadian itu, polis telah menahan dua anak lelaki dan menantu perempuan warga emas berkenaan yang berusia 40-an bagi membantu siasatan kes berkenaan.

Nik Ros Azhan berkata, berdasarkan maklumat daripada JKM, dua anak lelaki warga emas itu menerima bantuan daripada jabatan berkenaan dan mereka mempunyai masalah mental dan tidak bekerja.

Sementara itu, menantu perempuan mangsa juga merupakan orang kurang upaya (OKU) dan terpaksa menggunakan kerusi roda untuk bergerak.

Polis masih menyiasat bagi mengenal pasti individu yang mungkin telah mendera wanita itu kerana ketika diselamatkan, mangsa hanya mendiamkan diri sehingga dibawa ke HSJ.

Selain itu, polis juga akan mengambil keterangan daripada jiran-jiran mangsa bagi membantu siasatan kes itu. – Awani Online


21,176 Kes Positif Baharu Covid-19, 341 Kematian

PUTRAJAYA: Kementerian Kesihatan (KKM) melaporkan 21,176 kes baharu Covid-19 dan 341 kematian dalam tempoh 24 jam lalu, manakala 21,476 pesakit sembuh.

Ini menjadikan keseluruhan 1,678,962 daripada 1,940,950 pesakit Covid-19 sudah pulih, sementara 19,827 lagi meninggal dunia akibat virus itu.

Ketua Pengarah Kesihatan, Dr Noor Hisham Abdullah berkata, terdapat 242,161 kes aktif, dengan 773 daripada 1,310 kes pesakit di Unit Rawatan Rapi memerlukan bantuan pernafasan.

Katanya, Sarawak terus mencatatkan jumlah jangkitan harian tertinggi dengan 3,734 kes, iaitu hari keenam berturut-turut ia melepasi 3,000 kes.

Ia juga rekod tertinggi bagi Sarawak berbanding rekod terdahulu 3,714 kes yang dicatatkan pada 6 Sept lalu.

Ini disusuli Selangor (3,595), Johor (2,297), Sabah (2,246), Pulau Pinang (1,939), Kedah (1,808), Perak (1,366), Kelantan (1,254), Pahang (853), Terengganu (776), Melaka (485), Kuala Lumpur (467), Negeri Sembilan (252), Perlis (77), Putrajaya (21) dan Labuan (6).

Daripada jumlah kes baharu itu, Hisham berkata, hanya empat kes import, manakala 21,172 kes penularan tempatan membabitkan 18,608 warganegara serta 2,564 warga asing.

Daripada 341 kematian itu, 300 ialah warganegara dan 41 warga asing, dengan semua kecuali 80 orang mempunyai sejarah penyakit lain, manakala 102 orang meninggal dunia di luar hospital.

Katanya, kadar kebolehjangkitan Covid-19 negara ialah 0.97 setakat semalam.

Sarawak terus mencatatkan R-nought tertinggi pada 1.15, disusuli Terengganu (1.09), Perlis (1.09), Pulau Pinang (1.05), Perak (1.03), Johor (1.02), Kelantan (1.02), Pahang (1.01), Putrajaya (1.00), Kedah (0.97), Sabah (0.93), Melaka (0.92), Selangor (0.83), Kuala Lumpur (0.81) dan Negeri Sembilan (0.80).

Sementara itu, beliau juga memaklumkan UKM Medical Molecular Biology Institute (UMBI) telah mengenal pasti 44 kes varian baharu virus SARS-CoV-2.

Tropical Infectious Diseases Research & Education Centre (TIDREC) pula mengenal pasti sebanyak 59 kes yang kesemuanya adalah Variant of Concern (VOC) iaitu varian Delta (B.1.617.2).

Hisham berkata, ini menjadikan jumlah kumulatif kes dijangkiti oleh virus SARS-CoV-2 yang dikategorikan sebagai VOC dan Variant of Interest (VOI) adalah sebanyak 1,324 kes.

“Daripada jumlah yang dikesan tersebut, 1,304 kes adalah VOC manakala 20 kes adalah VOI.”

Tambahnya, sehingga kini, bagi VOC terdapat sebanyak 1,081 kes varian Delta, 209 kes varian Beta dan 14 kes varian Alpha manakala bagi VOI terdapat 13 kes varian Theta, empat (4) kes varian Kappa, dan tiga (3) kes varian Eta. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jangkitan Komuniti Meningkat Di Sabah

KOTA KINABALU: Hampir tiga perempat kes Covid-19 baharu dilaporkan hari ini adalah jangkitan komuniti, kata seorang menteri negeri, sehari selepas memberi amaran kemungkinan perintah kawalan dikenakan jika kes terus meningkat.

Jurucakap Covid-19 kerajaan negeri, Masidi Manjun berkata, 363 kes jangkitan komuniti dilaporkan hari ini, merangkumi 73.6% daripada 493 kes direkodkan dalam tempoh 24 lalu.

Selebihnya membabitkan 49 kes yang dikesan selepas saringan simtomatik individu, 19 kes saringan tempat kerja dan 15 kes saringan pusat kesihatan swasta, antara lain.

Semalam, saringan kontak rapat merangkumi hampir 60% daripada 405 kes yang dikesan.

Masidi semalam turut menyuarakan kebimbangan, jangkitan komuniti semakin menjadi ancaman di negeri itu, yang disifatkan akibat kelekaan mematuhi protokol kesihatan terutama ketika tempoh perayaan hujung tahun lalu.

Jangkitan semakin meningkat dari 1 Jan apabila 254 kes dilaporkan.

Selepas jangkitan terbaru hari ini, Sabah mempunyai 39,453 kes kumulatif, dengan 2,457 orang masih dirawat di hospital dan pusat rawatan risiko rendah.

Daripada 27 daerah di Sabah, 21 dikategorikan zon merah, dua lagi jingga manakala empat kuning. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Remaja Hilang: Keluarga Rayu Aisyah Segera Pulang

LAHAD DATU: Kehilangan seorang remaja perempuan dari Bandar Lahad Datu mengundang kebimbangan dalam kalangan ahli keluarga.

Remaja yang dikenali sebagai Siti Aisyah Abdu, 15, dilaporkan hilang setelah keluar dari rumah pada 12 Disember.

Abang mangsa, Maskur Abdu ketika dihubungi hari ini memaklumkan, Siti Aisyah tidak pernah keluar rumah tanpa memaklumkan arah tujuannya kepada ahli keluarga.

“Ini kali pertama Siti Aisyah keluar rumah tanpa memaklumkan kepada ahli keluarga.

“Kami sudah berusaha menjejaki kawan-kawannya namun, tiada seorang pun dari mereka tahu dimana keberadaan adik saya,” katanya.

Maskur berkata, beliau berharap jika sesiapa terjumpa adiknya dapat memaklumkan kepada mereka sekeluarga.

Katanya, adiknya yang tidak lagi bersekolah itu pernah bekerja di kedai pakaian terpakai di Lahad Datu sebelum berhenti kerja sebulan yang lalu.

Beliau berkata, mereka sekeluarga risau kerana telefon bimbit adiknya itu juga gagal dihubungi.

Tambahnya, laporan polis  juga telah dibuat di Balai Polis Daerah Lahad Datu.

Ketua Polis Daerah Lahad Datu Asisten Komisioner Nasri Mansor ketika dihubungi mengesahkan telah menerima laporan polis berhubung kehilangan remaja itu tengahari tadi.

Katanya, polis akan berusaha membantu mencari remaja yang hilang terbabit.

Keluarga remaja hilang itu boleh dihubungi melalui nombor 0143515318 (Maskur) atau 0166750166 (Mohamad).


Kastam Patah Cubaan Seludup Dadah Lebih 12KG Guna Ikan Sejuk Beku Di KKIA

KOTA KINABALU, 6 Okt : Jabatan Kastam Diraja Malaysia mematahkan cubaan menyeludup lebih 12 kilogram (kg) dadah ke luar negara bernilai lebih RM500,000 dengan menggunakan 23 kotak polistirena mengandungi ikan sejuk beku antaranya ikan merah dan kerapu di sini, 29 Sept lepas.

Penolong Ketua Pengarah Kastam Zon Sabah Datuk Abdullah Jaapar berkata dadah dipercayai Methamphetamine 9.21kg bernilai RM331,956, dan Ketamine 3.19 kg dengan nilai RM169,070 itu dirampas di Cawangan Kargo Udara, Lapangan Terbang Antarabangsa Kota Kinabalu (LTAKK).

“Lebih kurang pukul 5 petang, Cawangan Kargo Udara, LTAKK telah menerima makluman bahawa terdapat bungkusan plastik yang mencurigakan dan disyaki mengandungi bahan terlarang dadah di dalam kotak polistirena ikan sejuk beku untuk tujuan eksport ke luar negara.

“Kes dirujuk kepada Cawangan Penguatkuasaan, LTAKK dan hasil pemeriksaan lanjut mendapati 23 bungkusan plastik lutsinar yang dijumpai di dalam 23 kotak polystyrene mengandungi hablur kristal yang disyaki dadah,” katanya pada sidang media di Menara Kastam di sini hari ini.

Abdullah berkata ini merupakan kes kedua tahun ini dengan modus operandi sama iaitu menggunakan kotak polistirena mengandungi ikan sejuk beku eksport luar negara bagi mengaburi pihak berkuasa, dengan kes pertama ialah cubaan menyeludup 8.66kg dadah bernilai RM404,375 pada 29 Ogos lepas.

Beliau berkata kes disiasat di bawah Seksyen 39B(1)(a)(b) Akta Dadah Berbahaya 1952 dan beliau menyeru orang awam memberi kerjasama dengan menyalurkan maklumat berkaitan kes itu atau sebarang kegiatan  penyeludupan dengan menghubungi Talian Bebas Tol Kastam 1-800-88-8855 atau Pejabat Kastam terdekat. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dua Beranak, Suami Isteri Antara Penagih Ditahan AADK

BEAUFORT: Dua beranak dan suami isteri antara individu ditahan Agensi Anti Dadah Kebangsaan (AADK) dalam operasi bersepadu membanteras kegiatan penyalahgunaan dadah di tiga lokasi berasingan di daerah ini kelmarin.

Keseluruhannya, 22 individu berusia antara 21 hingga 51 tahun ditahan dalam operasi berkenaan yang bermula jam 1.30 pagi, selepas didapati positif dadah.

Ketua AADK Daerah Beaufort, Effanehwati Lakat, berkata operasi itu yang disertai 10 pegawai dan anggotanya bertumpu di Kampung Jempangah di Beaufort, Kampung Seri Serbang di Bongawan dan Kampung Kawang di Papar.

“Dalam operasi yang berakhir jam 3.30 pagi itu, seorang lelaki berusia 51 tahun bersama anaknya yang berusia 19 tahun ditahan selepas hasil ujian air kencing mereka mendapati kedua-duanya positif dadah.

“Pemeriksaan seterusnya membawa kepada penahanan pasangan suami isteri, masing-masing berusia 37 dan 32 tahun, selepas didapati positif dadah,” katanya ketika dihubungi, di sini hari ini.

Katanya, sepanjang operasi yang berlangsung selama dua jam, pelbagai gelagat penagih dapat dilihat dalam usaha mereka meloloskan diri ketika serbuan dilakukan.

“Seorang lelaki cuba melarikan diri melalui pintu belakang, namun menyedari rumahnya sudah dikepung, dia memanjat dinding sebelum bersembunyi di siling rumah bagi mengelak ditahan.

“Bagaimanapun, suspek berjaya ditahan,” katanya sambil memaklumkan kesemua individu terbabit ditahan

mengikut Seksyen 3(1) Akta Penagih Dadah (Rawatan dan Pemulihan) 1983.

Effanehwati berkata, orang awam yang mempunyai maklumat berhubung salah guna dadah boleh memberikan maklumat dengan menghubungi AADK Beaufort di talian 087-222667 atau tampil ke pejabat AADK berhampiran.


Statistik Covid-19 Di Sabah Ibarat ‘Yoyo’ – Masidi

KOTA KINABALU: Menteri Kerajaan Tempatan dan Perumahan Sabah, Masidi Manjun menyifatkan statistik harian kes Covid-19 di negeri itu ibarat “yoyo” yang mengalami turun naik dengan cepat.

Ini kerana, 57 kes baharu dicatatkan hari ini, menurun lebih separuh daripada 115 kes yang direkodkan di Sabah semalam.

“Pergerakan ‘yoyo’ kes harian Covid-19 di Sabah berterusan. Boleh menarik nafas lega hari ini, hanya 57 (kes baharu). Tetapi, siapa tahu apa yang bakal berlaku esok?,” tulisnya di Twitter.

Beliau berkata, kes di Tawau paling banyak, iaitu 22, diikuti Kota Kinabalu (14) dan Kalabakan (6), kebanyakan berkaitan kluster sedia ada.

Katanya, tiada kes baharu dilaporkan di 17 daerah lain di negeri itu.

Masidi ketika dihubungi berkata, tiada kematian atau kluster baharu dicatatkan di Sabah hari ini. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mayat Lelaki Ditemukan Di Sungai Kiabau, Telupid

BELURAN: Mayat seorang lelaki dipercayai warga Indonesia ditemukan di tepi Sungai Kiabau, Telupid dekat sini petang tadi.

Ketua Polis Daerah Beluran Supt Kasim Muda berkata pihaknya menerima panggilan daripada orang awam memaklumkan penemuan mayat lelaki berusia lingkungan 50-an itu dalam keadaan tertiarap di tepi sungai pada jam 1.15 petang.

“Mangsa berpakaian lengkap berbaju kemeja T dan memakai seluar panjang. Siasatan di lokasi mempercayai mangsa telah lemas dibawa oleh arus sungai.

“Pemeriksaan awal mendapati tiada sebarang kecederaan dan mempercayai tiada sebarang unsur-unsur jenayah,” katanya dalam kenyataan di sini malam ini.

Kasim berkata mangsa yang dipercayai tidak pandai berenang, telah dibawa oleh arus deras sungai sehingga mengkibatkan mati lemas.

Katanya, kes diklasifikasikan sebagai mati mengejut dan mayat dihantar ke Hospital Dutches of Kent, Sandakan untuk bedah siasat.

Sehubungan itu, Kasim meminta orang ramai yang mempunyai maklumat mengenai mangsa atau kejadian membabitkan mangsa menghubungi ‘hotline’ Ibu Pejabat Polis Daerah Beluran di talian 089-511222.


Kerajaan Sabah Pastikan Perairan Negeri Ini Selamat Dan Terkawal

Sabah pastikan kesiapsiagaan pasukan keselamatan tingkat kawalan perairan

KOTA KINABALU, 13 Jun – Kerajaan Sabah akan memastikan pasukan keselamatan terus mempertingkatkan lagi kesiapsiagaan dalam memastikan perairan negeri ini berada dalam keadaan terkawal, kata Ketua Menteri Datuk Seri Mohd Shafie Apdal.

Mohd Shafie yang juga Pengerusi Jawatankuasa Keselamatan Sabah berkata langkah itu penting bagi terus memelihara keselamatan rakyat Sabah selain memastikan negeri ini bebas daripada sebarang ancaman tidak diingini seperti jenayah rentas sempadan khususnya penculikan.

“Isu seumpama ini (jenayah rentas sempadan) bukan perkara baharu (berlaku di Sabah). Bagaimanapun, apa yang penting ialah kita meningkatkan keupayaan dalam menangani masalah ini, apatah lagi Sabah adalah negeri yang sering dikunjungi ramai pelancong.

“Kita akan beri keyakinan (kepada pelancong tentang keselamatan di Sabah), dan saya akan memanggil (mesyuarat) bahagian keselamatan negeri untuk memastikan Sabah adalah kawasan selamat untuk dikunjungi bukan hanya pelancong tempatan bahkan juga luar negara.

“Kita tidak mahu ada tanggapan daripada luar (bahawa) kawasan ini (Sabah) tidak selamat,” katanya kepada pemberita di sini hari ini.

Mohd Shafie berkata demikian ketika diminta mengulas kenyataan Ketua Polis Negara Datuk Seri Abdul Hamid Bador mengenai ancaman Kumpulan Abu Sayyaf dipercayai berpangkalan di Jolo, Sulu terhadap kepulauan di timur Sabah masih tinggi meskipun Kawasan Keselamatan Khas Pantai Timur Sabah (ESSCom) diwujudkan.

Pada Selasa, Abdul Hamid dalam laporan eksklusif bersama Bernama berkata serangan kumpulan itu boleh berlaku pada setiap hari dan pada bila-bila masa sahaja.

Oleh yang demikian, ESSCom akan membuat penyusunan dan penstrukturan semula daripada segi penempatan pasukan keselamatan negara melibatkan Angkatan Tentera Malaysia, polis dan Agensi Penguatkuasaan Maritim Malaysia.

Mohd Shafie berkata kerajaan Sabah akan memberi kerjasama baik dengan Ketua Polis Negara untuk memastikan kawalan keselamatan di negeri ini dapat dipertingkatkan sekali gus jenayah rentas sempadan dapat ditangani.

“Apa yang penting kita meningkatkan kesiapsiagaan (pasukan keselamatan). Masyarakat juga perlu memberi kerjasama kerana kawalan keselamatan ini tidak hanya bergantung kepada pasukan keselamatan tetapi rakyat perlu membantu dengan memberi maklumat sekiranya ada anasir jahat supaya ia dapat ditangani dengan cepat,” katanya.


Pemimpin Sebar Video Lucah Akan Dikenakan Tindakan Tegas – Azmin

KUALA LUMPUR: Timbalan Presiden PKR, Datuk Seri Mohamed Azmin Ali, berkata tindakan tegas harus dikenakan terhadap pimpinan dan anggota parti yang terbabit dalam penyebaran video lucah.

Beliau berkata demikian susulan Presiden PKR, Datuk Seri Anwar Ibrahim menyatakan beliau menerima menerima baik kenyataan Ketua Polis Negara, Datuk Seri Abdul Hamid Bador, bahawa hasil proses pengecaman wajah ke atas video lucah yang tular adalah negatif dan tidak dapat mengaitkan Mohamed Azmin dengan pelaku.

“Setelah meneliti kenyataan penuh YB @anwaribrahim petang ini, saya mengambil maklum pendirian beliau yang menerima hasil siasatan yang diumumkan oleh KPN (Ketua Polis Negara) di mana saya tidak terlibat dalam video yang menjadi bahan fitnah.

“Saya juga mengambil maklum ketetapan bahawa tindakan tegas akan diambil terhadap pimpinan dan anggota parti yang terlibat dalam sebaran video ini. Ini selari dengan ketegasan saya dari awal bahawa politik kotor dalaman parti mesti diperangi habis habisan,” katanya dalam kicauan di Twitternya, malam ini.

Menteri Hal Ehwal Ekonomi sebelum itu menaikkan kicauan sedang memahami perkembangan terbaharu itu setelah terbaca ‘kenyataan penuh’ secara bertulis oleh Anwar.

Anwar pada program Temurapat Majlis Pimpinan Pusat Keadilan sesi 2018/2021 di Port Dickson semalam menyatakan gembira dengan hasil siasatan polis meskipun siasatan masih berterusan.

Beliau juga berkata, pihaknya pihaknya tidak akan membuat sebarang keputusan sehingga laporan konlusif dan berkata tindakan tegas akan diambil mengikut perlembagaan parti jika terdapat pembabitan anggota parti yang disabitkan kesalahan undang-undang.

Anwar dan Azmin dilihat saling berbalas kenyataan apabila isu video lucah itu memasuki episod terbaharu dengan Anwar sendiri menyatakan Ahli Parlimen Gombak itu perlu bercuti jika terbukti video berkenaan tulen.

Kenyataan Anwar itu diselar Azmin yang meminta Ahli Parlimen Port Dickson itu bermuhasabah dan cermin diri.

Episod itu kemudiannya bertambah hangat apabila seramai 28Ahli Parlimen, Ahli Dewan Undangan Negeri (ADUN) dan kepemimpinan PKR mengeluarkan kenyataan bersama supaya Anwar tidak mengeluarkan kenyataan yang memecah-belah parti.

Pergesaran dua kem itu dilihat semakin ketara apabila Azmin Ali dan pemimpin lain dilihat tidak hadir pada program PKR pusat Port Dickson yang berakhir esok.


Dr Mahathir hadiri majlis iftar di Kota Kinabalu

KOTA KINABALU: Tun Dr Mahathir Mohamad sebentar tadi menghadiri Majlis Iftar Bersama Perdana Menteri di Masjid Bandaraya Kota Kinabalu, di Likas, di sini.

Perdana Menteri dan isteri, Tun Dr Siti Hasmah Mohd Ali diiringi Ketua Menteri Sabah, Datuk Seri Mohd Shafie Apdal dan isteri, Datin Seri Shuryani Shuaib.

Selepas berbuka puasa pada jam 6.28 petang, Dr Mahathir, Mohd Shafie dan jemaah menteri beragama Islam serta orang ramai menunaikan solat Maghrib berjemaah sebelum menyampaikan sumbangan kepada golongan asnaf.

Yang turut hadir ialah Timbalan Ketua Menteri, Datuk Jaujan Sambakong, Datuk Madius Tangau dan Datuk Christina Liew serta Menteri Undang-Undang dan Hal Ehwal Anak Negeri Sabah, Datuk Aidi Moktar.

Hadir sama ialah Menteri di Jabatan Perdana Menteri, Datuk Liew Vui Keong dan Waytha Moorthy serta Timbalan Menteri Dalam Negeri, Datuk Mohd Azis Jamman. – Berita Harian


Kebakaran Di Kampung Meruntum Babitkan 221 Mangsa

KOTA KINABALU: Angkatan Pertahanan Awam (APM) Sabah, hari ini, mengesahkan sejumlah 221 orang mangsa membabitkan 45 keluarga terlibat dalam kejadian kebakaran di Kampung Meruntum, Putatan, semalam.

Jurucakapnya berkata, kejadian di perkampungan atas air itu turut mengakibatkan sebanyak 35 buah rumah musnah ‘dijilat’ api.

“Setakat ini, sebanyak dua pusat pemindahan sementara telah dibuka iaitu di PPR Serigai dan Dewan Keramat.

“Setakat pagi tadi juga, 62 mangsa telah ditempatkan di PPR Serigai manakala belum ada mangsa ditempatkan di Dewan Keramat buat masa ini, kami akan maklumkan perkembangan terkini dari semasa ke semasa,” katanya ketika dihubungi, hari ini.

Dalam kejadian kira-kira jam 5.30 petang itu, tiga anggota bomba turut dilaporkan cedera selepas terkena renjatan elektrik ketika menjalankan operasi pemadaman kebakaran.

Bagaimanapun, jurucakap Jabatan Perkhidmatan Bomba dan Penyelamat (JBPM) Sabah ketika dihubungi berkata, tiga anggota terbabit berada dalam keadaan stabil dan telah dibenarkan pulang daripada hospital, malam tadi. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bapa Setan, 6 Tahun Jadikan Anak Tiri Pemuas Nafsu

SINGAPURA: Seorang lelaki di Singapura menjadikan anak tirinya alat pemuas nafsu selama enam tahun kononnya sebagai hukuman akibat gagal memahami pelajaran.

Dilaporkan Channel News Asia, perbuatan terkutuk lelaki berusia 43 tahun itu hanya diketahui keluarga mangsa selepas enam tahun kejadian berlaku sebelum ibu kanak-kanak itu meminta cerai.

Berdasarkan pendakwaan kes, lelaki itu memaksa anak tirinya berusia 12 tahun melakukan perbuatan seksual sejak 2012 apabila mereka menetap bersama.

Selepas pulang sekolah, kanak-kanak itu diajar oleh lelaki itu dan akan didenda, jika tidak faham apa yang diajarkannya.

Tertuduh memukul muka kanak-kanak itu menggunakan tangan atau majalah tebal dan memaksanya berdiri di luar rumah beberapa jam sehingga tengah malam.

Timbalan Pendakwa Raya, Goh Yi Ling berkata, hukuman terbabit membuatkan kanak-kanak itu takut dengan bapa tirinya sebelum lelaki durjana itu menawarkan satu lagi pilihan alternatif iaitu memuaskan nafsu seksnya.

Taktiknya, mereka akan bermain satu permainan dan apabila anak tirinya kalah dia perlu memuaskan nafsunya, sekurang-kurangnya sekali seminggu ketika isterinya tiada.

Akibat tekanan, anak tirinya sering menangis dalam bilik dan pernah cuba mencederakan dirinya sendiri kerana tidak dapat memberitahu sesiapa selepas diancam bapa tirinya.

Rahsia lelaki itu terbongkar selepas guru kanak-kanak itu perasan dia dipukul dengan teruk.

Tertuduh didapati bersalah semalam, ke atas lima pertuduhan mencabul kehormatan mangsa selain berdepan 10 lagi tuduhan sama.

Sabit kesalahan suspek boleh dihukum penjara lima tahun atau denda 10,000 dolar Singapura (RM30,500) atau kedua-duanya.

Sementara itu, bagi setiap tuduhan menghina kehormatan, dia berdepan hukuman maksimum penjara setahun, denda atau kedua-duanya sekali.

Perbicaraan ditangguhkan sehingga 30 Jun ini.- Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Rentas Negeri Selepas 10 Mei Perlu Kebenaran Polis

PUTRAJAYA: Orang ramai yang ingin merentas negeri selepas 10 Mei perlu mendapatkan kebenaran daripada pihak polis.

Menteri Kanan (Kluster Keselamatan) Datuk Seri Ismail Sabri Yaakob berkata, rentas negeri itu pula hanya untuk kes kecemasan seperti kematian dan sebagainya.

Beliau berkata, sebelum ini, kerajaan hanya memberi kebenaran perjalanan merentas negeri selama empat hari bermula 7 hingga 10 Mei, bagi mereka yang terkandas di kampung susulan pelaksanaan Perintah Kawalan Pergerakan (PKP).

“Selepas 10 Mei, kita akan kembali kepada prosedur standard operasi (SOP) yang sudah ditetapkan dan mereka perlu mendapatkan kebenaran pihak polis.

“Hanya kes kecemasan dibenarkan yang lain tidak boleh. Rentas negeri juga hanya membabitkan perjalanan sehala,” katanya pada sidang media harian di Putrajaya, hari ini.

Ismail Sabri berkata, hari ini sebanyak 70,538 kebenaran dikeluarkan membabitkan perjalanan dari Perak, Johor dan Kelantan.

“Esok sebanyak 54151 kebenaran dikeluarkan oleh polis membabitkan Perlis, Kedah, Pulau Pinang, Melaka dan Pahang.

“Sementara, pada 10 Mei, sebanyak 77,836 kebenaran dikeluarkan membabitkan Selangor, Negeri Sembilan dan Terengganu,” katanya. – HMetro

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


(VIDEO) 4 Terbunuh Helikopter M1-17 Tentera Indonesia Terhempas

JAKARTA: Empat anggota tentera Indonesia (TNI) terbunuh, selepas helikopter MI-17 milik TNI, terhempas di Kaliwungu, Kecamatan Kendal, di Jawa Tengah.

Dalam kejadian 1.40 petang tadi itu, helikopter berkenaan dinaiki sembilan anggota TNI, dalam misi latihan penerbangan.

“Lima lagi cedera dalam kejadian itu,” kata Ketua Penerangan TNI Brig Jeneral Nefra Firdaus, dalam satu kenyataan hari ini.

Punca kejadian nahas helikopter buatan Russia itu, masih dalam siasatan.- Agensi


Pemandu prebet sapu terlampau

SEORANG wanita menempuh detik cemas apabila dicabul dan hampir dirogol ketika menggunakan khidmat kereta sapu di Jalan Simpang Ladang Kelapa Sawit, Kampung Tagasan, Semporna, semalam.

Kejadian berlaku ketika mangsa dalam perjalanan ke rumah kakaknya di Kampung Bubul Lama, pada kira-kira jam 11 pagi.

Difahamkan, mangsa berusia 22 tahun menaiki kereta sapu jenis Proton Saga Iswara Aeroback berwarna perak sebelum pemandunya memberhentikan kenderaan di pertengahan jalan berhampiran simpang masuk ladang kelapa sawit.

Sumber memberitahu, pemandu terbabit dikatakan bertindak mencium mangsa beberapa kali, namun mangsa melawan sehingga menyebabkan dia ditumbuk.

“Mangsa terus melawan apabila suspek bertindak membuka seluar dan cuba merogolnya.

“Selepas hampir 20 minit bergelut, suspek mengalah sebelum meminta maaf kepada mangsa dan menurunkannya di tepi bulatan berhampiran Pangkalan Tentera Laut Diraja Malaysia (TLDM) Semporna,” katanya.

Mangsa kemudian menghubungi kakaknya sebelum membuat laporan di Ibu Pejabat Polis (IPD) Daerah Semporna, kira-kira jam 2.50 petang hari sama.

Sementara itu, Ketua Polis Daerah Semporna, Superintendan Peter Umbuas, ketika dihubungi mengesahkan menerima laporan kejadian itu.

Katanya, suspek mempunyai ciri-ciri seperti berkulit gelap, berambut pendek, mata kemerahan dan berbadan sederhana, serta bertutur dalam loghat tempatan.

“Setakat ini belum ada sebarang tangkapan dibuat dan usaha sedang giat dijalankan bagi memberkas suspek terbabit,” katanya. – Harian Metro


Malindo Air terbang ke Tawau

KUALA LUMPUR 7 Dis. – Syarikat penerbangan premium, Malindo Air melakukan penerbangan sulung ke Tawau, Sabah dari Lapangan Terbang Antarabangsa Kota Kinabalu (KKIA) pada pukul 8.10 pagi dan tiba di Lapangan Terbang Tawau pada pukul 9.00 pagi.

Ketua Pegawai Eksekutif Malindo Air, R. M. Chandran berkata, Tawau merupakan destinasi kedua Malindo Air di Sabah selepas Kota Kinabalu.

Kata beliau, pihaknya memiliki lima penerbangan terus ke Kuching, Singapura, Taipei, Wuhan, ChongQing dari Kota Kinabalu selain lima perjalanan sehari ke Kuala Lumpur yang

menghubungkan pelanggan dengan rangkaian laluan di rantau ASEAN sehingga Australia.

“Kami menjangkakan tetamu yang melakukan perjalanan adalah untuk tujuan perniagaan, melawat keluarga dan kenalan serta bercuti,” katanya dalam kenyataan di sini hari ini.

Penerbangan ke Tawau menggunakan pesawat Boeing 737-800 terdiri daripada 12 tempat duduk kelas perniagaan dan 150 tempat duduk kelas ekonomi.

Sementara itu, menurut pemangku Ketua Pegawai Eksekutif Malaysia Airports Holdings Berhad (MAHB), Raja Azmi Raja Nazuddin, pihaknya menyokong usaha Malindo Air untuk menawarkan laluan baharu dari Kota Kinabalu ke Tawau.

Tambah Raja Azmi, langkah itu juga selari dengan kempen Tahun Melawat Tawau 2018/2019 dan percaya ia akan memacu lebih ramai pelawat domestik untuk bercuti ke Tawau.

Katanya lagi, Lapangan Terbang Tawau mencatatkan 1.3 juta penumpang setakat Oktober lalu iaitu peningkatan sebanyak 18 peratus berbanding tahun sebelumnya bagi laluan domestik dan antarabangsa.

“Kami percaya langkah strategik ini akan membawa lebih ramai pelancong, merancakkan sektor pelancongan dan memberi manfaat ekonomi kepada Sabah,” ujarnya.

Malindo Air menawarkan harga tambang promosi untuk laluan Kota Kinabalu-Tawau iaitu RM99 sehala untuk kelas ekonomi dan RM399 untuk kelas perniagaan. – Utusan


Letupan Lubnan, Angka Korban Meningkat 113 Orang

BEIRUT: Angka korban akibat letupan di sini pada Selasa lalu meningkat kepada sekurang-kurangnya 113 orang.

Kejadian berlaku kira-kira 6 petang waktu tempatan di sebuah pelabuhan di sini.

Letupan itu menggegarkan seluruh negara dan menyebabkan penduduknya panik kerana menyangka berlaku gempa bumi.

Malah, gegaran boleh dirasai sehingga ke Cyprus yang terletak kira-kira 200 kilometer (km) dari lokasi kejadian.

Susulan kejadian, puluhan orang masih dilaporkan hilang, manakala hospital sesak dengan mangsa cedera yang mendapatkan rawatan.

“Ramai orang yang mengalami luka dan berlumuran darah di tengah jalan, dengan yang lain terbaring di atas tanah di halaman hospital,” kata Dr Antoine Qurban di luar Hospital Hotel Dieu di sini.

Ketika sukarelawan menumpukan kepada usaha pembersihan, rakyat Lubnan juga marah selepas letupan itu dikatakan berpunca daripada ammonium nitrat yang disimpan selama enam tahun di kawasan berhampiran penempatan yang padat.

Media sebelum ini melaporkan rakaman video menunjukkan letupan awal mengakibatkan kepulan asap tebal, api marak dan menggegarkan bangunan di ibu kota.

Pada masa sama, penduduk dilihat menjerit dan bergegas untuk menyelamatkan diri dengan keluar dari bangunan.

AFP melaporkan beberapa bangunan di sekitarnya termasuk kediaman bekas Perdana Menteri, Saad Hariri turut musnah dan mengalami kerosakan teruk.

Letupan kedua menyebabkan bola api besar berwana jingga dan menyebabkan serpihan tingkap yang pecah bertebaran ke kawasan sekitarnya.- Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Budak 8 Tahun Minum Bubble Tea Setiap Hari Disahkan Hidap Kanser & Meninggal Dunia

Seorang bapa yang juga bekerja sebagai Chef sangat menyayangi anak perempuan dan selalu membawa pulang makanan untuk anaknya itu.

Sejak kanak-kanak itu berusia dua tahun, si bapa selalu membawa pulang makanan manis dan bubble tea untuk anaknya selepas habis waktu bekerja.

Beberapa tahun kemudian, kanak-kanak terbabit mengalami masalah berat badan akibat pengambilan makanan manis dan Januari tahun ini, dia berusia lapan tahun dan mula mengadu sakit perut.

Masalah sakit perutnya menjadi sangat serius sehingga menyebabkan dia hilang berat badan yang ketara dalam masa beberapa hari. Bimbang dengan keadaan itu, kanak-kanak berkenaan dibawa ke hospital oleh ibu bapanya untuk menjalani pemeriksaan.

Doktor mengesahkan hati dan buah pinggangnya telah rosak. Malah disahkan menghidap kanser buah pinggang.

Doktor menyoal ibu bapa kanak-kanak berkenaan dan mendapati kekerapan si bapa yang selalu memberi makanan manis kepada anaknya menjadi punca dia menghidap masalah kesihatan.

“Dia beri makanan manis yang terlalu banyak sehingga menjejaskan buah pinggang anaknya, terutamanya apabila dia membiasakan anaknya dengan pengambilan makanan/minuman manis setiap hari,” kata doktor berkenaan.

Mendengar penjelasan doktor itu, si bapa kecewa dan menyesal. ‘Ini semua salah saya, saya yang menyebabkan dia sakit,” kata lelaki itu.

Kanak-kanak perempuan itu tidak memberi respon yang positif pada rawatan dan selepas 30 hari kemudian, dia disahkan meninggal dunia.


COVID-19: 3,332 Kes Baharu, 15 Lagi Kematian

PUTRAJAYA: Kementerian Kesihatan melaporkan 3,332 kes baharu Covid-19 dan 15 kematian, manakala 1,943 pesakit pulih.

Ini adalah hari kedua berturut-turut jumlah jangkitan melepasi 3,000 kes.

Dengan itu, keseluruhan jangkitan Covid-19 direkodkan dalam negara kini 404,925 kes, dengan 375,340 daripadanya kes sembuh dan 1,492 kematian.

Ketua Pengarah Kesihatan Dr Noor Hisham Abdullah berkata, terdapat 28,093 pesakit sedang dirawat, dengan 147 daripada 309 pesakit di unit rawatan rapi memerlukan bantuan pernafasan.

Katanya, daripada jumlah kes baharu itu, sembilan ialah kes import dan baki 3,323 kes penularan tempatan yang terdiri daripada 3,099 warganegara serta 224 warga asing.

Beliau berkata, Selangor mencatatkan jumlah jangkitan tertinggi dengan 1,083 kes.

“Daripada jumlah ini, 741 kes (68.4%) daripada kluster dan saringan kontak rapat,” katanya dalam kenyataan.

Ia disusuli Sarawak (522), Kelantan (401), Kuala Lumpur (359), Johor (207), Pulau Pinang (158), Sabah (131), Negeri Sembilan (111), Kedah (105), Pahang (92), Perak (91), Melaka (43), Terengganu (19), Putrajaya (sembilan) dan Perlis (satu).

Labuan tidak melaporkan sebarang kes baharu.

Noor Hisham berkata, masing-masing empat kematian dicatatkan di Kelantan dan Kuala Lumpur, manakala Selangor (tiga), Sarawak (dua) serta masing-masing satu kematian di Johor dan Sabah.

Katanya, ia membabitkan 13 warganegara dan seorang warga asing yang berusia 26 hingga 91 tahun, dengan semua kecuali tiga mempunyai latar belakang penyakit seperti kencing manis, darah tinggi, jantung, strok dan dislipidemia.

Tiga daripadanya hanya dikesan positif Covid-19 selepas mayat mereka dibawa ke hospital.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pelawat Domestik Ke Sabah Tidak Perlu Ujian Saringan Covid-19

KOTA KINABALU: Semua pelawat domestik lengkap vaksin dibenarkan masuk ke Sabah tanpa perlu menjalani ujian saringan Covid-19, berkuatkuasa 1 Dis ini, menurut Masidi Manjun.

Dalam satu kenyataan, jurucakap perkembangan harian Covid-19 Sabah itu berkata bagi individu berusia 12 tahun ke atas yang belum divaksin atau belum lengkap divaksin perlu melakukan saringan dan menunjukkan slip keputusan ujian negatif di pintu masuk negeri ini.

Katanya, bagi individu yang tidak boleh divaksin atas sebab kesihatan perlu mengemukakan laporan perubatan yang disahkan oleh pengamal perubatan berdaftar.

Masidi berkata pengembara domestik yang lengkap vaksin hanya perlu mengisi borang deklarasi kesihatan dan bukti status telah lengkap divaksin ketika penilaian risiko di pintu masuk Sabah.

“Sekiranya bergejala, individu terbabit akan diarahkan untuk menjalani ujian Covid-19 dan diberikan arahan ‘Home Surveillance Order’ atau HSO sehingga keputusan dikeluarkan,” katanya dalam kenyataan.

Masidi berkata bagi individu yang belum divaksin atau belum menerima vaksin lengkap tertakluk dengan SOP sedia ada iaitu membuat ujian saringan Covid-19 tiga hari sebelum memasuki Sabah dan mengisi borang deklarasi kesihatan.

Manakala bagi pengembara antarabangsa yang lengkap vaksin, mereka diarahkan menjalani kuarantin wajib selama tujuh hari dan menjalani ujian saringan RT-PCR pada hari ke lima tempoh kuarantin.

Tambahnya lagi, pengembara antarabangsa yang belum menerima vaksin lengkap diarahkan menjalani kuarantin wajib selama 10 hari dan menjalani ujian saringan RT-PCR pada hari ketujuh tempoh kuarantin.

Masidi berkata pengembara antarabangsa diwajibkan menjalani ujian saringan RT-PCR ketika ketibaan dan mendapat kelulusan HSO daripada Kementerian Kesihatan (KKM).

“Namun bagi yang tidak mendapat kelulusan HSO KKM, pengembara boleh meneruskan perjalanan ke Sabah dan dikuarantin di pusat kuarantin hotel (yang diwartakan) atau pusat kuarantin Institut Latihan Awam (ILA) yang disediakan di negeri ini,” katanya.


Pemuda bogel geledah barang ditangkap

TAWAU: Misteri salakan anjing di sebuah rumah kosong terjawab apabila seorang pemuda yang berbogel dikesan menggeledah barang di dalam bilik kediaman terbabit.

Pemangku Ketua Polis Daerah Tawau Supt Nor Azizulkifli Mansor berkata, kejadian itu dilaporkan di Kg Ranggu Batu 12 di sini, kira-kira jam 12. 15 tengah malam, Sabtu.

“Suspek, seorang pemuda warga asing, 23, yang tidak mempunyai dokumen keterangan diri ditangkap dan dibawa ke IPD Tawau untuk tindakan selanjutnya,” katanya.

Nor Azizulkifli berkata, polis menerima laporan daripada pengadu bahawa kejadian itu berlaku di rumah ibu saudaranya yang terletak bersebelahan dengan kediamannya.

Menurutnya, pengadu curiga dengan salakan anjing terbabit sebelum memeriksa keadaan di rumah itu yang ditinggalkan kosong kerana ibu saudaranya tinggal di Jalan Damai.

“Semasa memeriksa rumah terbabit, pengadu menemui seorang lelaki tidak dikenali yang sedang menggeledah barang di dalam sebuah bilik sebelum suspek cuba melarikan diri.

“Bagaimanapun pengadu berjaya menangkap suspek di bahagian dapur dan semasa ditangkap, pemuda itu berada dalam keadaan berpeluh dan tidak berpakaian,” katanya.

Mengulas lanjut, beliau berkata siasatan awal polis mendapati suspek terlibat disyaki memasuki rumah terbabit dengan cara memanjat melalui bumbung di bahagian dapur.

Suspek terbabit juga dilaporkan tidak sempat mengambil barang dari dalam rumah itu dan siasatan polis dijalankan mengikut Seksyen 380 Kanun Keseksaan (Curi Dalam Bangunan).

Utusan Borneo difahamkan, pemuda berkenaan bertindak menanggalkan pakaiannya semasa menggeledah barang akibat tidak tahan dengan keadaan panas di rumah terbabit. – Utusan Borneo


COVID-19: 2,733 Kes Baharu, 13 Kematian Direkodkan

KUALA LUMPUR: Sebanyak 2,733 kes baharu COVID-19 direkodkan di Malaysia hari ini menjadikan kes kumulatif setakat ini sebanyak 398,451 kes.

Menurut Ketua Pengarah Kesihatan, Tan Sri Dr Noor Hisham Abdullah, Selangor mencatat angka tertinggi dengan 750 kes diikuti Kelantan (484) dan Sarawak (432).

Jelasnya, sebanyak 2,019 pesakit sembuh direkodkan menjadikan kes pulih keseluruhan sebanyak 371,575 kes.

Manakala, keseluruhan kes aktif dalam negara kini mencecah angka 25,414.

Dalam tempoh 24 jam lalu juga, negara mencatatkan tambahan 13 kematian baharu menjadikan jumlah keseluruhan kematian 1,462.

“Seramai 294 pesakit berada di unit rawatan rapi (ICU) dan 138 lagi memerlukan bantuan alat pernafasan,” kata Dr Noor Hisham dalam kenyataan media harian pada Selasa.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah teliti program banteras penyalahgunaan gam

KOTA KINABALU: Kementerian Kesihatan dan Kesejahteraan Rakyat Sabah akan meneliti program untuk membanteras penyalahgunaan gam di negeri ini, khususnya dalam kalangan kanak-kanak.

Menterinya, Datuk Stephen Wong Tien Fatt, berkata pihaknya akan mengambil inisiatif bagi membanteras masalah itu, termasuk bekerjasama dengan agensi penguatkuasaan lain untuk menyediakan program lebih konkrit bagi menangani bahaya penyalahgunaan gam.

“Saya juga meminta semua pihak, termasuk badan bukan kerajaan (NGO) bekerjasama dan mengadakan lebih banyak program kesedaran dadah di sekolah.

“Bagaimanapun, pada masa ini, di Sabah dadah jenis syabu paling tinggi penggunaannya… kita tidak tahu bagaimana dadah itu dengan mudah masuk ke sini.

“Oleh itu, saya mahu mencadangkan satu jawatankuasa khas membabitkan kerjasama beberapa agensi penguat kuasa seperti Jabatan Kastam Diraja Malaysia (JKDM), polis dan Agensi Antidadah Kebangsaan (AADK) sebagai badan pelaksana program membanteras penyalahgunaan dadah di negeri ini,” katanya.

Beliau berkata demikian selepas merasmikan Mesyuarat Agung Tahunan Ke-22 Persatuan Mencegah Dadah Malaysia (PEMADAM) Bandaraya Kota Kinabalu yang turut dihadiri Datuk Bandar Kota Kinabalu, Datuk Nordin Siman dan Ketua Pengarah Dewan Bandaraya Kota Kinabalu (DBKK), Datuk Amullah Kamal.

Terdahulu dalam ucapannya, Tien Fatt yang juga Pengerusi PEMADAM Sabah, melahirkan rasa bimbang dengan masalah dadah di negeri ini, susulan lawatannya ke Pusat Pemulihan Jagaan dan Rawatan (CCRC) Papar, baru-baru ini.

“Saya mendapati penghuni di situ melebihi kapasiti iaitu lebih 400 orang sedangkan kapasiti pusat itu hanya 268 orang saja,” katanya sambil menegaskan penambahan pusat seperti CCRC bukan penyelesaian masalah dadah di Sabah.

Dalam perkembangan lain, beliau menasihatkan sekolah di negeri itu mengurangkan kegiatan luar demi keselamatan murid dan pelajar susulan musim panas yang melanda sejak beberapa minggu lalu.

Katanya, walaupun setakat ini kementeriannya belum menerima sebarang laporan berkaitan masalah kesihatan atau strok haba disebabkan cuaca panas, pihak sekolah dinasihatkan mengambil langkah perlu bagi mengelak perkara tidak diingini. – Berita Harian


Covid-19: 2,525 Kes Positif Baharu, 8 Kematian

PUTRAJAYA: Sebanyak 2,525 kes jangkitan Covid-19 dicatatkan hari ini sekaligus menjadikan jumlah kes positif di Malaysia adalah sebanyak 113,010 setakat Khamis (31 Disember 2020), jam 12 tengahari.

Menurut perkongsian terkini Ketua Pengarah Kesihatan, Tan Sri Dr Noor Hisham Abdullah menerusi Facebook rasmi beliau, oleh itu jumlah kes aktif dengan kebolehjangkitan Covid-19 adalah sebanyak 23598 kes.

Daripada 2,525 kes baharu pada hari ini, terdapat 13  kes import manakala 2512 kes merupakan penularan tempatan.

Negeri Selangor melaporkan kes harian baharu tertinggi iaitu sebanyak 1,205 kes dicatatkan, diikuti Sabah 299 kes, Melaka 239 kes, Kuala Lumpur 222 kes, Johor 194 kes serta lain-lain.Pesakit yang sembuh pada hari ini adalah sebanyak 1,481 kes sekaligus menjadikan jumlah keseluruhan pesakit Covid-19 yang pulih sepenuhnya adalah seramai 88,941 kes (78.7%).

Sehingga kini, terdapat 131 kes positif Covid-19 yang sedang dirawat di Unit Rawatan Rapi (ICU), di mana 60 kes memerlukan bantuan pernafasan.

Manakala, terdapat pertambahan lapan (8) kes kematian melibatkan semua warganegara sekaligus menjadikan jumlah kematian Covid-19 di negara ini meningkat kepada 471 kes (0.42%).

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Gempa Bumi Lemah Di Kunak

KUNAK: Satu gempa bumi lemah berukuran 3.6 skala Ritcher dilaporkan berlaku di perairan Kunak, di sini, pukul 4.04 pagi tadi.

Menurut Jabatan Mateorologi Malaysia, kejadian berlaku pada koordinat 4.8° Utara dan 118.6° Timur, 35 kilometer Timur dari Kunak.

“Selain Kunak, gegaran mungkin dapat dirasai di dua daerah berhampiran iaitu Lahad Datu dan Semporna.

“Bagaimanapun, tiada ancaman tsunami dikeluarkan ekoran kejadian itu,” katanya


12 Wanita Antara 28 Individu Leka Berhibur Dikompaun RM56,000

KOTA KINABALU: Seramai 28 individu termasuk 12 wanita yang leka berhibur dikompaun RM56,000 dalam operasi pematuhan prosedur operasi standard (SOP) Pelan Pemulihan Negara (PPN) Fasa 3, di pusat hiburan di KK Waterfront, di sini, malam tadi.

Operasi bermula 12 tengah malam itu dijalankan polis dari Ibu Pejabat Polis Daerah (IPD) Kota Kinabalu diketuai oleh Ketua Polis Daerah Kota Kinabalu, Asisten Komisioner Mohd Zaidi Abdullah.

Operasi berkenaan turut dibantu Ketua Bahagian Siasatan dan Penguatkuasaan Trafik (KBSPT) IPD Kota Kinabalu, Deputi Superintendan Jo AK Hang.

Mohd Zaidi berkata, ketika operasi di pusat hiburan di tengah bandar raya ini, premis berkenaan didapati beroperasi dengan muzik dan pengunjung menikmati minuman keras sambil berhibur.

“Seramai 28 pengunjung termasuk 12 wanita dikompaun masing-masing RM2,000 setiap seorang kerana tidak mengamalkan penjarakan fizikal.

“Turut dikenakan kompaun adalah pemilik premis sebanyak RM10,000 kerana beroperasi melebihi had masa,” katanya ketika ditemui sebaik selesai operasi berkenaan.

Mohd Zaidi berkata, pemeriksaan mendapati premis adalah pusat hiburan yang menggunakan lesen kafe dikeluarkan oleh Dewan Bandaraya Kota Kinabalu (DBKK).

“Dalam operasi itu juga, polis turut menahan seorang wanita warga asing dipercayai pekerja pusat hiburan berkenaan,” katanya.

Sementara itu, beliau berkata, pada masa sama, Operasi Bersepadu Cegah Jenayah (OBCJ) turut dijalankan di enam kawasan ‘hotspot‘ di Luyang, Tanjung Aru, Inanam, Alam Mesra, Manggatal, dan Kota Kinabalu.

“Hasil OBCJ ini, seramai 12 individu ditahan membabitkan sembilan kesalahan dadah dan tiga kesalahan jenayah. Dalam tempoh OBCJ ini dilaksanakan, trend jenayah telah menurun di keenam-enam ‘hotspot‘ yang kita laksanakan OBCJ ini,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


RON97 Turun 19 Sen, RON95 & Diesel Terus Kekal

KUALA LUMPUR, 4 Okt: Harga runcit petrol RON97 turun sebanyak 19 sen kepada RM2.60 seliter, manakala RON95 dan diesel masing-masing kekal pada RM2.08 dan RM2.18 seliter, berkuat kuasa tengah malam ini hingga 11 Okt.

Kementerian Kewangan menerusi kenyataan hari ini, memaklumkan berdasarkan pengiraan mengikut formula Automatic Pricing Mechanism (APM), harga runcit petrol RON95 dan diesel bagi tempoh tersebut masing-masing sepatutnya RM2.30 seliter dan RM2.34 seliter.

“Ini menunjukkan penurunan dari minggu lepas bagi harga runcit produk petrol RON95 yang berada pada paras RM2.49 seliter dan diesel yang berada pada paras RM2.39 seliter.

“Namun, harga runcit bagi kedua-dua produk adalah dikekalkan pada paras RM2.08 seliter dan RM2.18 seliter selaras dengan keputusan kerajaan untuk menstabilkan harga runcit bagi produk petroleum dan menjaga kesejahteraan ekonomi rakyat,” menurut kenyataan itu.

Kenyataan itu turut menyebut, dengan pengekalan harga runcit bagi kedua-dua produk ini, anggaran subsidi yang perlu ditanggung oleh kerajaan dalam tempoh 5 Okt 2019 sehingga 11 Okt 2019 adalah berjumlah RM101.52 juta.


Ular sawa Ditangkap Selepas Kekenyangan Telan Kambing

BEAUFORT: Seekor ular sawa yang baru menelan seekor kambing di sebuah kandang, di Kampung Suasa, Beaufort, berjaya ditangkap pasukan bomba, hari ini.

Pegawai Perhubungan Awam Jabatan Bomba dan Penyelamat Malaysia (JBPM) Sabah Mohd Affendy K Ramin berkata, pihaknya menerima panggilan berhubung penemuan ular itu pada jam 12.34 tengah hari.

“Sepasukan anggota kemudian bergegas ke lokasi kejadian yang terletak kira-kira 28 kilometer daripada balai bomba dan mendapati ada seekor ular sawa di dalam sebuah kandang kambing.

“Ular sepanjang 12 kaki itu juga baru menelan seekor kambing di dalam kandang berkenaan dan pasukan bomba kemudian menangkap haiwan itu bagi mengelak kejadian tidak diingini berlaku,” katanya ketika dihubungi, hari ini.

Sementara itu dalam kes berasingan, sebuah rumah pekerja di sebuah tapak pembinaan di Jalan Tombovo Ketiau, di Putatan, dihempap pokok tumbang, pagi tadi.

Affendy berkata, pihaknya menerima panggilan kecemasan berhubung kejadian itu pada jam 11.02 pagi.

“Sepasukan anggota kemudian pergi ke lokasi untuk menjalankan operasi mengalihkan kayu terbabit.

“Tiada mangsa dilaporkan dalam kejadian itu manakala rumah pekerja terbabit mengalami kerosakan 10 peratus,” katanya. – FMT


3 Lagi Kluster Baharu Covid-19 Babit Sekolah Di Sabah

KOTA KINABALU: Menteri Kerajaan Tempatan dan Perumahan Masidi Manjun berkata, tiga lagi kluster Covid-19 membabitkan sekolah diisytiharkan di Sabah hari ini.

Katanya, kluster itu ialah Batu Enam di Kota Belud dan masing-masing kluster Jalan Sugut dan kluster Kemburongoh 2 di Ranau.

Beliau berkata, kluster Batu Enam membabitkan pelajar asrama SMK Taun Gusi 2, Kota Belud di mana kes indeks seorang pelajar perempuan berusia 15 tahun didapati positif pada 10 Feb.

“Kes telah dihantar ke pusat kuarantin serta diberikan rawatan sesuai dan saringan ke atas kontak rapat terdiri daripada rakan sebilik dan rakan sekelas mendapati lebih ramai yang terjangkit menjadikan jumlah kumulatif kes positif 19 kes setakat hari ini,” katanya ketika dihubungi, hari ini.

Masidi berkata, dua kluster di Ranau pula membabitkan SMK Ulu Sugut (kluster Jalan Sugut) dan SMK Kemburongoh (kluster Kemburungoh 2).

“Bagi kluster Jalan Sugut, kes indeks adalah seorang guru wanita berusia 39 tahun yang dikesan positif Covid-19 pada 7 Feb.

“Saringan terhadap kontak rapat kemudian mendapati lebih ramai yang positif dan jumlah keseluruhan yang terlibat setakat hari ini ialah 49 kes.

“Sementara itu bagi kluster Kemburungoh 2, indeks kes adalah seorang lelaki berusia 52 tahun dan merupakan pengawal keselamatan di sekolah terbabit yang dikesan positif pada 7 Feb. Secara keseluruhannya jumlah kumulatif yang positif ialah 54 kes, setakat hari ini.

“Semua kes diasing dan diberikan rawatan selanjutnya manakala kontak rapat tidak bergejala juga dikenakan perintah kuarantin,” katanya.

Masidi berkata, jumlah kluster di seluruh Sabah kini meningkat kepada 41 berikutan pertambahan tiga kluster baharu itu.

Katanya, satu kluster tamat hari ini iaitu kluster Jalan Kepayan di Tambunan, membabitkan SMK Tambunan, iaitu merupakan kluster institusi pendidikan pertama dikesan tahun ini.

Terdahulu, Masidi berkata, jumlah kes baharu di Sabah hari ini susut sedikit kepada 4,794 kes, iaitu penurunan sebanyak 288 berbanding semalam.

Bagaimanapun katanya, jumlah kes harian diramal terus berada pada tahap tinggi dalam masa terdekat susulan jumlah jangkitan sporadik dalam komuniti yang amat tinggi, iaitu 3,076 kes atau hampir 64.2% daripada jumlah kes hari ini.

“Sejumlah 99.56% atau 4,773 daripada jumlah kes baharu hari ini adalah dalam Kategori 1 dan 2, terdapat 11 dalam Kategori 3, sembilan kes dalam Kategori 4 dan satu kes Kategori 5,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Hospital Lahad Datu Perlu Lagi Doktor Pakar – Mohamaddin

LAHAD DATU, 4 Okt: Hospital Lahad Datu memerlukan lebih ramai doktor pakar bersesuaian dengan statusnya sebagai hospital pakar.

Menteri Pelancongan, Seni dan Budaya, yang juga Ahli Parlimen Silam, Datuk Mohamaddin Ketapi berkata perkara itu akan dibangkitkan kepada Menteri Kesihatan, Datuk Seri Dr Dzulkefly Ahmad untuk perhatian.

“(Lahad Datu) sebuah hospital pakar, tapi kurang doktor pakar.

“Saya minta (pihak pengurusan hospital) tulis surat, dan saya akan bincang dengan Menteri Kesihatan, tentang keadaan serta keperluan di Hospital Lahad Datu ini,” katanya selepas meluangkan masa meninjau keperluan Hospital Lahad Datu seperti mesin dialisis dan mesin bantuan pernafasan.

Menurut Mohamaddin, hospital itu memerlukan Pakar Ortopedik, Pakar Psikiatri dan Pakar Mata (Oftalmologi) agar masyarakat di daerah ini tidak perlu lagi menunggu pakar dari Tawau atau pesakit dirujuk ke hospital lain.

Dalam pada itu, Mohamaddin berkata, penambahan ruang bagi rawatan dialisis, yang sentiasa penuh di hospital amat diperlukan bagi memenuhi keperluan pesakit buah pinggang.

“Setelah melihat kekurangan dan keperluan hospital ini, saya akan mencari kaedah bagi memberi bantuan menambah mesin dialisis untuk pesakit buah pinggang. Kita juga akan berusaha untuk menampung kekurangan mesin bantuan pernafasan untuk pesakit daerah ini,” katanya.

Sementara itu, Pengarah Hospital Lahad Datu, Dr Tan Hee Ting yang mengiringi Mohamaddin dalam lawatan beliau memberitahu bahawa kes denggi di daerah ini mencatatkan peningkatan 300 peratus.

Tan berkata peningkatan kes denggi itu berpunca daripada kawasan Felda Sahabat yang merekodkan kes tertinggi dengan lima kanak-kanak maut.

Katanya, masyarakat perlu meningkatkan kesedaran berkaitan perkara ini dengan mengamalkan rutin kebersihan bagi mengurangkan kes yang boleh membawa maut ini.


RM50 Juta Dana Tambahan Perangi COVID-19 Di Sabah

KUALA LUMPUR: Kementerian Kewangan akan menyalurkan dana tambahan berjumlah RM50 juta kepada Sabah bulan depan dalam usaha membantu negeri berkenaan menangani wabak COVID-19.

Menteri Kewangan, Tengku Datuk Seri Zafrul Tengku Abdul Aziz, berkata dana tambahan itu adalah menerusi Kumpulan Wang COVID-19 (KWC).

“Kementerian Kewangan melalui Agensi Pengurusan Bencana Negara (NADMA) pada 26 Oktober lalu, sudah menyalurkan peruntukan berjumlah RM50 juta kepada kerajaan Sabah khusus untuk memerangi Pandemik COVID-19.

“Selain itu, peruntukan RM44 juta juga sudah digunakan oleh Kementerian Kesihatan dalam membendung gelombang wabak COVID-19 di Sabah.

“Sebagai langkah susulan memerangi COVID-19 di Sabah, suka cita diumumkan bahawa Kementerian Kewangan akan menyalurkan dana tambahan berjumlah RM50 juta lagi menggunakan KWC untuk Sabah pada bulan depan,” katanya.

Beliau berkata demikian ketika menggulung Rang Undang-Undang (RUU) Perbekalan 2021 di Dewan Rakyat, hari ini.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bapa Rogol Anak Ketika Ibu Tiada Di Rumah Sejak 2012

JOGJAKARTA: Itu gelaran sesuai diberikan kepada lelaki yang mencabul dan merogol anaknya lebih 10 kali sejak 2012 di Sleman.

Lelaki itu ditahan pada Rabu lalu selepas kegiatannya dibongkar melalui perbualan WhatsApp mangsa dengan ibu saudaranya.

Suspek yang bekerja sebagai pemandu bas melampiaskan nafsu terhadap anaknya sejak di sekolah rendah.

Portal Kompas melaporkan, suspek merogol mangsa antara 2012 hingga 2018.

Bagaimanapun, portal itu tidak mendedahkan usia sebenar suspek dan mangsa ketika kejadian berlaku.

Memetik pegawai polis Sleman, Bowo Susilo berkata, suspek mengaku melakukan perbuatan keji itu apabila bernafsu melihat anaknya.

“Dia pemandu bas, bila pulang terus melampiaskan nafsu terhadap anak.

“Pengakuan mangsa sudah lebih dari 10 kali (perbuatan keji),” kata Bowo.

Bowo berkata, perkara itu dibongkar selepas perbualan WhatsApp antara mangsa dengan ibu saudaranya.

“Mangsa memberitahu suspek selalu mencabul dan merogolnya ketika ibu tiada di rumah.

“Perbuatan keji itu juga dilakukan di dalam bilik suspek,” katanya.

Sementara itu, suspek mengaku melakukan aksi itu ketika rumah dalam keadaan sunyi.

“Kalau isteri pergi kerja kami lakukan di kamar dan ruang tamu,” katanya. – Agensi


APMM Tahan 25 Anak Kapal Nelayan Vietnam Ceroboh Perairan Sabah

KOTA KINABALU: Agensi Penguatkuasaan Maritim Malaysia (APMM) negeri memintas kapal nelayan dari Vietnam yang menceroboh perairan Sabah dan menahan 25 anak kapalnya di 29 batu nautika barat laut Pulau Mantanani jam 4.45 petang.

Pengarah APMM Sabah dan Labuan Laksamana Pertama (Maritim) Mohd Rosli Abdullah berkata bot peronda maritim menahan kapal itu bersama 25 anak kapal warga Vietnam tanpa dokumen berumur 18 hingga 50 semasa “Operasi Naga Timur” dan “Operation Sejahtera”.

Katanya, bot nelayan asing itu tidak mempunyai dokumen mahu pun kebenaran daripada Pengarah Perikanan Malaysia untuk menjalankan aktiviti perikanan di perairan Malaysia. – Harian Ekspres

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Curi Telefon Bimbit Dikehendaki Polis

LAHAD DATU: Seorang lelaki yang terakam perbuatannya mencuri telefon bimbit dalam kamera lintar tutup dikehendaki polis.

Ketua Polis Daerah Lahad Datu, Asisten Komisioner Nasri Mansor berkata, orang ramai yang mempunyai maklumat suspek itu dikehendaki menghubungi polis di talian 089881255.

Menurutnya, kejadian berlaku di sebuah premis di Bandar Wilayah Jasa kira-kira jam 12 tengahari kelmarin.

“Berpandukan rakaman, suspek berpakaian warna kuning itu mencuri telefon bimbit di kaunter premis.

“Orang ramai yang mempunyai maklumat suspek diminta memberi kerjasama dengan menghubungi polis,” katanya di sini, semalam.

Kes itu disiasat mengikut Seksyen 380 Kanun Keseksaan.


Wanita Pura-Pura Batuk, ‘Mengaku’ Hidap Koronavirus Elak Diperkosa

Seorang wanita di China menakutkan pencuri yang cuba mencabulnya dengan berpura-pura batuk dan memberitahu dia dijangkiti koronavirus.

Mangsa sedang tidur ketika penceroboh dilaporkan menyelinap ke dalam rumah dan masuk ke bilik tidurnya.

Apabila dia bangun dan menjerit, penceroboh itu cuba merangkul lehernya, menutup mulutnya dan cuba memperkosanya, lapor media tempatan.

Tanpa berfikir panjang, mangsa terus batuk dan memberitahu dia tidak sihat.

“Saya baru pulang dari Wuhan dan mempunyai gejala jangkitan jadi saya duduk di rumah untuk mengasingkan diri,” itu yang dikatakan mangsa.

Penceroboh yang ketakutan itu merampas telefon pintar mangsa dari meja katilnya dan wang tunai £9 (RM48) sebelum berlari keluar.

Polis Jingshan mengesahkan insiden tersebut dalam satu entri di media sosial dan memaklumkan yang suspek telah ditahan.


(VIDEO) Berang Disaman, Lelaki Ugut Bunuh, Serang Polis Trafik Di Kota Belud

KOTA BELUD: Seorang lelaki mengugut mahu membunuh dan menyerang anggota polis trafik selepas berang disaman dalam kejadian di Kota Belud, Sabah.

Ketua Polis Kota Belud, Shahruddin Mat Husain, berkata kejadian berlaku pada 10.55 pagi semalam ketika anggota Bahagian Siasatan dan Penguatkuasaan Trafik (BSPT) Ibu Pejabat Polis Daerah (IPD) Kota Belud menjalankan Ops Selamat dan Ops Lancar.

Katanya, suspek yang juga penganggur berusia 22 tahun didapati gagal memperbaharui lesen kenderaan motor (LKM) selain tamat perlindungan insuran dan cukai jalan.

“Semasa saman dikeluarkan, suspek bertindak merakam menggunakan telefon dan polis menegur perbuatannya.

“Namun suspek mulai berang dan mengeluarkan kata-kata mahu membunuh anggota polis yang bertugas,” katanya menurut laporan Harian Metro.

Beliau berkata, polis cuba menenangkan suspek namun lelaki itu bertindak membuka but keretanya dan mengeluarkan sebatang paip besi.

“Suspek cuba menyerang anggota polis dan berlaku pergelutan kecil yang mana suspek turut menendang paha salah seorang anggota polis trafik yang bertugas.

“Kes disiasat mengikut Seksyen 506 Kanun Keseksaan dan Seksyen 323 Kanun Keseksaan atas kesalahan ugutan jenayah dan mendatangkan kecederaan,” katanya.

Shahruddin berkata, suspek direman bermula hari ini untuk tindakan lanjut.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) Ibu Asyik Dengan Handphone, Anak Nyaris Jatuh Ke Tingkat Bawah

Tindakan pantas seorang ibu berjaya menyelamatkan anak perempuannya dari terjatuh ke tingkat bawah, sebuah bangunan.

Dalam kejadian yang berlaku pada waktu tengah hari Rabu 19 Jun di Madellin, Colombia, wanita berkenaan bersama anak perempuannya baru saja keluar dari lif untuk berurusan di pejabat di tingkat empat.

Berdasarkan video rakaman kamera litar tertutup (CCTV), si ibu sedang sibuk menggunakan telefon bimbit, sementara anaknya berjalan menuju ke tepi lif untuk melihat ke bahagian bawah.

Baru sahaja mahu meletakkan tangan di besi penghadang (handrail), malangnya tangan kanak-kanak itu tersilap langkah lalu terjatuh ke tingkat bawah.

Si ibu yang sempat melihat kejadian itu pantas melepaskan telefonnya dan terus menangkap kaki anaknya.

Seorang lelaki yang ternampak kejadian itu segera turun ke tingkat bawah, manakala beberapa kakitangan wanita di pejabat itu keluar untuk membantu si ibu menarik kanak-kanak berkenaan.

Video kejadian itu viral di media sosial dan netizen menyalahkan pihak pengurusan bangunan yang gagal menitikberatkan soal keselamatan pengunjung.


Polis Beaufort tahan tiga individu disyaki terlibat kes dadah

BEAUFORT, 2 Okt – Tiga individu, dua daripadanya wanita berumur 18 hingga 32 tahun ditahan di Kuala Penyu kerana disyaki terlibat dalam aktiviti berkaitan penyalahgunaan dadah.

Ketua Polis Daerah Beaufort ,DSP Azmir Abd Razak berkata ketiga-tiga suspek berkenaan ditahan di kawasan Tokong Sen Thien, Kampung Kabunau kira-kira 5.00 petang, Ahad lepas.

Hasil pemeriksaan ke atas suspek pihak polis menjumpai dadah dipercayai jenis syabu seberat 0.57 gram di dalam beg tangan seorang daripada suspek.

“Semasa tangkapan hendak dilaksanakan, seorang suspek bertindak agresif cuba melarikan diri dan berlaku pergelutan semasa tangkapan,” katanya dalam kenyataan hari ini.

Menurut Azmir kes disiasat mengikut Seksyen 15(1)(a) Akta Dadah Berbahaya 1952.


Tragis…Suami Bunuh Diri, 2 Anak Selepas Isteri Mengaku Lakukan Seks Dengan Rakan Sekerja

Seorang suami bertindak membunuh dua anaknya dan dirinya sendiri, hanya beberapa jam selepas isteri membuat pengakuan bersikap curang.

Fazyl Khalikov, 37, cuba menghubungi isterinya yang berusia 31 tahun, Galiya, beberapa kali sepanjang malam ketika isterinya menyambut Krismas bersama rakan-rakan di Ufa, Rusia.

Isterinya bagaimanapun tidak menjawab panggilan pada malam berkenaan.

Lebih mengejutkan, isterinya yang pulang ke rumah keesokkan harinya membuat pengakuan telah mengadakan hubungan seks bersama rakan sekerja.

Turut dilaporkan Galiya menuntut penceraian daripadanya, susulan kejadian itu.

Pasangan itu menaiki kereta sekitar bandar untuk mengadakan perbincangan, sebelum Fazyl menyuarakan hasrat mahu membawa anak-anak mereka keluar bersiar-siar.

Fazyl kemudian memandu sejauh kira-kira 190 kilometer ke sebuah perkampungan terpencil sebelum dikatakan membunuh anak-anaknya dan dirinya sendiri.

Menerusi satu mesej kepada abangnya, Fazyl berkata: “Isteri saya curang, dia membuat pengakuan pada hari ini.

“Dia beritahu mencintai lelaki lain dan mereka telah mengadakan hubungan seks di sebuah parti.

“Selamat tinggal, saya akan bawa anak-anak bersama saya,” katanya yang menghubungi isteri bagi memaklumkan bahawa anak lelaki mereka berusia enam tahun, Askar dan Ayana yang berumur 18 bulan akan mati.

Polis menemui tiga mayat, dua jam kemudian dekat tepi sungai di lokasi kejadian.

Menurut pasukan siasatan, tiga mayat ditemui di dalam sebuah kereta.

“Kematian suspek dan mangsa disebabkan oleh keracunan karbon monoksida,” menurut kenyataan itu.

Bedah siasat ke atas mayat dijalankan. – Daily Star

Ikuti kami di TELEGRAM Untuk Mendapatkan Berita Dari Negeri Sabah: klik 👉 https://t.me/sabahpost